ஊடக உலகைக் கொண்டாடும் ஹவானா தினம்

சிறப்புச் செய்தி

ஊடக உலகைக் கொண்டாடும் ஹவானா தினம்

24/05/2023 08:29 PM

கோலாலம்பூர், 24 மே (பெர்னாமா) --
விழிப்புணர்வு ரீதியாக மட்டுமின்றி, ஒரு துறை சார்ந்த தொழிலையும் அதில் உள்ள சவால்கள், வாய்ப்புகள், அனுகூலங்களை, மக்களிடம் கொண்டு சேர்க்கும் விதமாக ஆண்டுதோறும் அனுசரிப்பு தினங்கள் கொண்டாடப்படுகின்றன.

அதில், ஒவ்வொரு நாளும், ஒவ்வொரு நொடியும் மக்களிடம் செய்திகளைக் கொண்டு சேர்த்துக் கொண்டிருக்கும், ஊடக உலகின் நிருபர், செய்தியாளர், செய்தி ஆசிரியர், காமிரா ஒளிப்பதிவாளர், புகைப்பட கலைஞர், தொகுப்பாளர், அறிவிப்பாளர் மற்றும் செய்தி வாசிப்பாளராக பணி செய்வோருக்காகவும், நாட்டில் ஒரு தினம் அனுசரிக்கப்பட வேண்டும்.

அதனைக் கருத்தில் கொண்டே, பெர்னாமாவின் ஏற்பாட்டில், தேசிய ஊடகவியலாளர் தினமான ஹவானா, மூன்றாவது முறை கொண்டாப்படுவதாக கூறுகின்றார், பெர்னாமாவின் வானொலி, தொலைக்காட்சி பிரிவுத் தலைவர் அருள்ராஜூ துரைராஜு.

அரசாங்கத்தின் ஒத்துழைப்புடன், 2018-ஆம் ஆண்டில் தொடங்கிய இந்த ஹவானா தினம், கொவிட்-19 காலத்தில் தடைபட்டு கடந்தாண்டில் சரித்திர மாநிலமான மலாக்காவில் நடந்ததாக கூறிய அருள்ராஜூ இம்முறை பேராக் ஈப்போவில், அந்நாள் கொண்டாடப்டுவதாக கூறினார்.

''அது பிரதமரின் நாடாளுமன்றம் இருக்கும் இடம். அதோடு ஈப்ப்போ நகராண்மை கழகம் 35 ஆண்டுகள் நிறைவைக் கொண்டாடுகிறது. அதோடு இப்போவைச் சுற்றி பார்ப்போம் என்ற கருப்பொருளோடு நாம் இந்த முறை அங்கு செல்கிறோம்'' என்றார் அவர்.

மே 27 தொடங்கி 29-ஆம் தேதி வரை மூன்று நாள் கொண்டாட்டமான இதில், தேசிய ஊடகவியலாளர்களை ஒன்றிணைக்கும் விதமாக கோலாலம்பூரிலிருந்து ஈப்போ வரையிலான புதையல் தேடும் போட்டி, போலிங் விளையாட்டு உட்பட இன்னும் பல்வேறு நிகழ்ச்சிகள் ஏற்பாடு செய்யப்பட்டிருப்பதாக அருள்ராஜூ தெரிவித்தார்.

அதோடு, இக்கொண்டாட்டத்தின் முத்தாய்ப்பு அங்கமாக, முதன் முறையாக உள்ளூர் மற்றும் ஆசியான் நாடுகளின் ஊடகவியலாளர்கள் மற்றும் விளம்பர நிறுவனங்கள் பங்கேற்கும் அனைத்துலக ஊடக கலந்துரையாடல் நிகழ்வும் நடைபெறவுள்ளது.

இண்ஸ்டா, டிக் டாக் போன்ற சமூக ஊடகங்களின் வளர்ச்சியால், பல சவால்களை எதிர்கொள்ளும் ஊடக உலகின் எதிர்காலம் எப்படி இருக்கும் என்பதை விவாதிப்பதற்கு இந்த கலந்துரையாடல் சிறந்த தளமாகும் என்றும் அருள்ராஜூ விளக்கினார்.

அச்சு மற்றும் மின்னியல் ஊடகத்தார் மட்டுமின்றி இணைய ஊடகத்தைச் சேர்ந்தவர்கள் என்று சுமார் 1000 பேர் வரை திரள்வர் என்று தாம் எதிர்ப்பார்ப்பதாக ஹவானா ஏற்பாட்டுக்குழு தலைவருமான அருள்ராஜூ கூறினார்.

அதேவேளையில், பொது மக்களின் கவனத்தை ஈர்க்கும் வகையில், ஊடக உலகின் பணிகள் மற்றும் சேவைகளை தெரிவிக்கும் விதமாக காலை 10 மணி தொடங்கி மாலை 6 மணி வரை கண்காட்சி ஒன்றும் இரு நாட்களுக்கு ஏற்பாடு செய்யப்பட்டுள்ளதாகவும் அவர் குறிப்பிட்டார்.

''ஈப்போ மெருவில் ஊடகவியல் உலகின் பணிகள் எப்படி இருக்கும் என்பதை காண்பிக்கும் விதமாக இந்த கண்காட்சி நடைபெறுகிறது. அது மக்களுக்கும் ஓர் ஆர்வத்தை ஏற்படுத்தும்'' என்றார் அவர்

இவ்வாண்டு ஹவானா தினத்தை பிரதமர் டத்தோஶ்ரீ அன்வார் இப்ராஹிம் அதிகாரப்பூர்வமாக தொடக்கி வைக்கும் நிலையில், விருது வழங்கும் அங்கமும் இதில் இடம் பெறுவதாக இன்று பெர்னாமா செய்திகளுக்கு வழங்கிய சிறப்பு நேர்காணலில் அருள்ராஜூ தெரிவித்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


ஹவானா தின அங்கீகாரம் வரவேற்கக்கூடியது

சிறப்புச் செய்தி

ஹவானா தின அங்கீகாரம் வரவேற்கக்கூடியது

25/05/2023 09:21 PM

கோலாலம்பூர், 25 மே (பெர்னாமா) --
 ஒரு ஜனநாயக நாட்டை வடிவமைப்பதில் ஊடகத்தின் பங்களிப்பு அளப்பரியது.

அரசியல், சமூகவியல், பொருளாதாரம் என்று எதில் கை வைத்தாலும், அவற்றின் வளர்ச்சியிலும் மேம்பாட்டிலும் முதன்மையாக காலூன்றி நிற்பது ஊடகமே.

அதில், உண்மையான மற்றும் நம்பகத்தன்மையாக செய்திகளை மக்களிடம் கொண்டு சேர்க்கும் கடப்பாட்டைக் கொண்டிருக்கும்  ஊடக உலகத்தாரை அங்கீகரிக்கும்,

தேசிய ஊடகவியலாளர் தினமான ஹவானா அரசாங்கத்தின் வரவேற்க கூடிய முயற்சி என்று கூறுகின்றார் பெர்னாமா தொலைக்காட்சியின் செய்தி ஆசிரியர் காந்தி காசிநாதன்.

''நம் நாட்டைப் பொறுத்தவரையில் பல்லின மக்களோடு நாம் வாழ்கிறோம். இதில் எவ்வித சர்ச்சைக்குரிய செய்திகளோ தகவலோ இல்லாமல், பிறரின் மனதைப் புண்படுத்தாமல் செய்திகளை வெளியிட வேண்டும். தொன்று தொட்டு அதனை நாம் கடைபிடித்து வருகின்றோம். இதுபோன்ற விசயங்களை முன்னிலைப்படுத்தும்போது அந்தச் செய்தியாளர்கள் கெளரவிக்கவும், உற்சாகப்படுத்தவும் நமக்கு இந்த அங்கீகாரங்கள் தேவைப்படுகின்றன'', என்றார் அவர்.

நாளை வெள்ளிக்கிழமை தொடங்கி ஞாயிறு வரையில் பேராக் ஈப்போவில், நாட்டில் உள்ள ஊடகவியலாளர்களை ஒருங்கிணைங்கும் இந்த ஹவானா தினத்தில் பல்வேறு நிகழ்ச்சிகள் ஏற்பாடு செய்யப்பட்டிருந்தாலும், ஆசியான் நாடுகளின் ஊடகவியலாளர்கள் பங்கேற்கும் கருத்தரங்கு முக்கியம் வாய்ந்ததாக காந்தி காசிநாதன் கூறினார்.

''அதோடு, இக்கொண்டாட்டத்தின் முத்தாய்ப்பு அங்கமாக, முதன் முறையாக உள்ளூர் மற்றும் ஆசியான் நாடுகளின் ஊடகவியலாளர்கள் மற்றும் விளம்பர நிறுவனங்கள் பங்கேற்கும் அனைத்துலக ஊடக கலந்துரையாடல் நிகழ்வும் நடைபெறவுள்ளது'', அவர் தெரிவித்தார்.

இண்ஸ்டா, டிக் டாக் போன்ற சமூக ஊடகங்களின் வளர்ச்சியால், பல சவால்களை எதிர்கொள்ளும் ஊடக உலகின் எதிர்காலம் எப்படி இருக்கும் என்பதை விவாதிப்பதற்கு இந்த கலந்துரையாடல் சிறந்த தளமாகும் என்றும் அவர் விளக்கினார்.

ஊடக சுதந்திரம் குறித்து பேசுகையில், கைபேசிகளையும் திறன்பேசிகளையும் கொண்டிருப்பவர்கள், உண்மையற்ற செய்திகளையும் அதிகம் வெளியிடும்போது நாட்டில் ஆரோக்கியமற்ற ஒரு சூழல் ஏற்படுவதுடன், வதந்திகளை அதிகம் நம்பும் ஒரு சமூகமும் உருவாகி வருவதாக காந்தி குறிப்பிட்டார்.

ஊடகத்திற்கும், அத்துறை சாந்தவர்களுக்கு சமுதாய கடப்பாடும் கட்டுப்பாடும் அவசியம் என்றும் நினைவூட்டினார்.

இதனிடையே, வானொலி அறிப்பாளராகி, பின்னர் தொலைக்காட்சி நிருபராக வளர்ந்து, பெர்னாமா தமிழ்ச்செய்தி பிரிவு தலைவராக இருந்து, இன்று செய்தி ஆசிரியராக வலம் வரும் காந்தி, தமது ஊடக உலகின் அனுபவத்தையும் இவ்வாறு பகிர்ந்து கொண்டார்.

''பெர்னாமாவில் 22 ஆண்டுகால பயணத்தில், அதிகமான தலைவர்களையும் சந்திதது மட்டுமில்லாமல், மக்களுக்கு நம்பகமான சரியாக செய்திகளைக் கொடுத்திருக்கின்றேன் என்று நினைக்கும்போது பெருமிதமும் நிம்மதியும் எனக்குள் ஏற்படுகின்றது. இன்றைய காலத்திற்கு ஏற்றவாறு செய்திகளைக் கொடுக்கும் பணிகளிலும் கவனம் செலுத்தி வருகின்றேன்'', என்றார் அவர்

அடிமட்டத்திலிரிருந்து உயர்மட்ட தலைவர்கள் வரையில் சந்திப்பது, அவர்களிடம் கேள்வி கேட்பது, மக்கள் பிரச்சனைகளை தீர்ப்பது, அரசாங்க தகவல்களை அனைவரிடமும் கொண்டு சேர்ப்பது என்று நாட்டின் அனைத்து இடங்களிலும் இயங்கிக் கொண்டிருக்கும் ஊடவியலாளர்களுக்கு, ஹவானா என்ற ஒரு தினம் அனுசரிக்கப்படுவது மகிழ்ச்சி அளிப்பதாக இன்று பெர்னாமாவுக்கு வழங்கிய சிறப்பு நேர்காணலில் காந்தி தெரிவித்தார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

எண்ண வெளிப்பாடுகளைச் சித்திரிக்கும் உணர் உருவ வரைகலை

29/05/2023 01:47 PM

கோலாலம்பூர், 29 மே (பெர்னாமா)
-- ஓவியக் கலைகள் பல.

அவற்றில், ஒரு காட்சி யதார்த்தத்தின் துல்லியமான சித்தரிப்பை நேரடியாக எடுத்துரைக்காத கலையே, எப்ஸ்டிராக்ட் ஆட்ர் (Abstract Art) எனப்படும் உணர் உருவ வரைகலையாகும்.

இதுபோன்ற நுணுக்கங்கள் நிறைந்த இந்த உணர் உருவ வரைகலையில் அற்புத படைப்புகளை உருவாக்க அதன் கலைஞர்கள் பல்வேறான நுட்பங்களைப் பயன்படுத்துகின்றனர்.

அவர்களின் எண்ண வெளிப்பாடுகளைத் தங்களுக்கே உரிய பாணியில் சித்திரங்களின் மூலம் சித்தரிக்க வழிச் செய்வதும் இந்த உணர் உருவ வரைகலையே.

ஓவியக் கலைகள் பல்வேறு இருந்தாலும் தமது ஆர்வமும் ஆளுமையும் இந்த உணர் உருவ வரைகலையிலேயே இருப்பதை தாம் உணர்ந்ததாக கூறுகின்றார் இக்கலையில் உணர்வுப்பூர்வமாகப் பயணித்து வரும் ஓவியக் கலைஞர் தமாக்கா.

இந்நிலையில், எண்ண ஓட்டங்களையும் தன்னையுணரும் நிலையையும் ஏற்படுத்தும் இந்த உணர் உருவ வரைகலை குறித்து கடந்த 2019-ஆம் ஆண்டிலிருந்து இத்துறையில் ஈடுபட்டு வரும் தமாக்கா இவ்வாறு விளக்குகிறார்.

''எந்தவோர் ஓவியமாக இருந்தாலும் நாம் அதுனுடன் தொடர்புப்படுத்திக் கொள்ள வேண்டும். அவ்வகையில் இந்த உணர் உருவ வரைகலை என்பது பார்ப்பவர் ஒவ்வொருவருக்கும் ஒருவித உணர்வை அளிக்கும். உதாரணத்திற்கு, எனக்கு பிடிக்காத ஓர் ஆப்பிள் பழத்தை நான் வரையும்போது அதிகமான சிவப்பு நிறத்தையும் வண்ண வீச்சுகளையும் நான் பயன்படுத்தி இருப்பேன். அதே ஓவியத்தை ஆப்பிள் பழம் பிடித்த ஒருவர் பார்க்கும்போது அதனை விரும்பக்கூடிய, ரசிக்கக்கூடிய உணர்வே அவரிடம் ஏற்படும். இதுவே, இந்த உணர் உருவ வரைகலையின் சிறப்பம்சமாகும்,'' என்று அவர் விவரித்தார்.

தமது சிறு பருவத்திலிருந்து தன்னூடே ஒன்றித்து வரும், நெக்ரோஃபோபியா (Necrophobia) எனப்படும் மரணம் தொடர்பிலான பயத்தை வெளிக்கொணரவும், ஓர் உயிரிழப்பை ஏற்றுக் கொள்வதற்கான மனத்திடத்தை உருவாக்கவும் குறிப்பிடப்பட்ட இந்த தலைப்பை தேர்ந்தெடுத்து முதன்முறையாக தனிப்பட்ட முறையில் ஓவியக் கண்காட்சி ஒன்றை அவர் நடத்தியுள்ளார்.

2021-ஆம் ஆண்டு மூன்று மாத இடைவெளியில் தமது தந்தை மற்றும் உடன்பிறந்த அண்ணனை இழந்ததும் மரண பயம் எனும் தலைப்பை தாம் தேர்ந்தெடுத்ததற்கான காரணங்களுள் அடங்கும் என்று தமாக்கா இதயம் கனக்கக் கூறினார்.

''அதிகமான நேசத்தின் காரணமாக நாளடைவில் அது பயமாக மாறக்கூடும். இவ்வுலகில் பிறந்த ஒவ்வோர் உயிரும் இவ்வுலகைவிட்டு போகும்போது நான் என்னை அதிகம் தொடர்புப்படுத்திக் கொள்வேன். இறந்தவர்கள் யார், அவர்கள் எப்படி வளர்ந்தார்கள், எம்மாதிரியான கஷ்ட்டங்களை அனுபவித்திருக்கின்றனர், ஏன் மரணமடைந்தார்கள் போன்ற விஷயங்கள் எனக்கு அதிகமான வலியையும் வேதனையையும் அளிக்கிறது. சின்ன ஒரு விபத்தினாலோ அல்லது கவனக்குறைவாலோ அவர்கள் மரணமடைந்திருப்பார்கள். இதுபோன்ற விஷயங்கள் என்னை அதிகம் பாதிக்கிறது,'' என்றார் அவர்.

தன்னைப் போலவே இதுபோன்ற ஈடுச் செய்ய இயலாத இழப்பை எதிர்கொண்டிருப்பவர்களுக்கு உதவும் நல்லெண்ணத்துடனேயே தாம் இம்முயற்சியை மேற்கொண்டிருப்பதாக தமாக்கா தெரிவித்தார்.

இதனிடையே, இந்த ஓவியக் கலை அல்லது வரைகலை சிங்கப்பூர், தாய்லாந்து, இந்தோனேசியா போன்ற நாடுகளில் பல பரிணாம வளர்ச்சி கண்டுள்ள நிலையில் மலேசியாவில் இன்னும் வளர்ந்து வருவதாகவே தமாக்கா குறிப்பிட்டார்.

இத்துறையில் அதிகமான வாய்ப்புகளும் பிரகாசமான எதிர்காலமும் இருப்பதால் ஆர்வம் கொண்டவர்கள் எவ்வித அச்சமுமின்றி இதில் தாராளமாக கால் பதிக்கலாம் என்றும் ஒரு பட்டதாரியான தமாக்கா வலியுறுத்தினார்.

''மலேசியாவில் வரைகலைக்கென ஒரு பெரிய களம் இருப்பது எனக்கு தெரியவந்தது. என்னுடைய தேடல் மூலமாகத்தான் எனக்கு அது தெரியவந்தது. நம் நாடில் இந்தியர்களுக்கு இதில் அதிக ஆர்வம் இருந்தாலும் அதனை அவர்கள் வெளிப்படுத்துவது இல்லை,'' என்றார் அவர்.

இக்கலை குறித்து மேலும் தெரிந்து கொள்ள 012-2912240 என்ற எண்களில் தம்மைத் தொடர்பு கொள்ளுமாறு அவர் கேட்டுக் கொண்டார்.

கோலாலம்பூர், செந்தூல், ஆர்ட்வொய்ஸ் கெலரியில் (Artvoice Gallery) பெர்னாமா செய்திகளுக்கு வழங்கிய சிறப்பு நேர்க்காணலில் தமாக்கா அத்தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

சிற்பக் கலைகளால் அரண்மனையாய் காட்சியளிக்கும் பிரிக்பீல்ட்ஸ் ஹனுமான் ஆலயம்

04/06/2023 08:25 PM

கோலாலம்பூர், 04 ஜுன் (பெர்னாமா)
-- தொன்றுத் தொட்டு வளர்ந்து வரும் கலைகளில் சிற்ப கலையும் ஒன்று.

மனித நாகரிகத்தையும் அதன் வளர்ச்சிக் கூறுகளையும் எடுத்துக்காட்டும் சான்றுகளில் சிற்பக் கலைக்கு முக்கியப் பங்கு உள்ளது.

வரலாறுகள், மரபுகள், நுட்பங்கள் ஆகியவை இந்தச் சிற்பக் கலையின் மூலம் மக்களுக்கு வெளிப்படுத்தப்படுகின்றது.

குறிப்பாக, உலகின் புகழ்பெற்ற ஆலயங்களில் உள்ள சிற்பக் கலைகளே தமிழர்களின் பல வரலாறுகளை கண் முன் கொண்டு வருகின்றன.

அதில், கோலாலம்பூர், பிரிக்பீல்ட்ஸ்சில் அமைந்துள்ள ஶ்ரீ வீர ஹனுமார்ஆலயத்தின் சிற்பக் கலைகள் ஹனுமானுடைய புராண இதிகாசத்தை எடுத்துகூறும் வகையில் அமைக்கப்பட்டு, அது அதிகமான பார்வையாளர்களைக் கவர்ந்திருப்பது பெர்னாமா செய்திகள் நிருபர் பவித்ரா சுப்ரணியம் மேற்கொண்ட கண்ணோட்டத்தில் தெரிய வந்துள்ளது.

1942-ஆம் ஆண்டு பிரிக்பீல்ட்ஸ் ஆற்றங்கரையில் முனீஸ்வரர் ஆலயமாக முன்னோர்களால் வழிபாடு நடத்தப்பட்டு வந்த இந்த ஆலயம், 1970-ஆம் ஆண்டுகளில் லீடோ திரையரங்கம் அமைந்திருந்த பகுதிக்கு மாற்றம் செய்யப்பட்டது.

அதன் பின்னர், 1999ஆம் ஆண்டு ஹனுமார் ஆலயமாக மாற்றம் கண்டு, அரசாங்கத்தின் முறையான இட ஒதுக்கீடுகள் மற்றும் செயல்முறைகளுடன் தற்போது இருக்கும் பகுதிக்கு மாற்றம் செய்யப்பட்டது.

அன்று, சிறிய ஆலயமாக எழுப்பபட்டிருந்த இவ்வாலயம், இன்று நாடு முழுவதிலும் இருந்து பக்தர்கள் வந்து செல்லக் கூடிய வகையில் பிரசித்திப் பெற்றிருக்கின்றது.

கம்பீரமாக காட்சியளிக்கும் இந்த ஆலயத்தை அமைப்பதில் பல சவால்கள் நிறைந்த பயணங்களைக் கடந்து வந்ததாக அதன் தலைவர் சுரேஷ். மணியம் தெரிவித்திருக்கின்றார்.

இந்து புராணக் கதைகளின் படி, அஞ்சனைக்கும் கேசரிக்கும் மகனாகப் பிறந்த ஹனுமான், இராமர் மீது கொண்ட பக்தியாலும் அர்ப்பணிப்பாலும் இராமாயணத்தின் வழியாக இன்றளவும் பேசப்படும் உதாரணமாக இருக்கின்றார்.

அதோடு, ஹனுமார் இன்னமும் உயிரோடு இருக்கின்றார் என்ற நம்பிக்கையில், அவருக்காக இவ்வாலயத்தை அரண்மனை வடிவில் உருவாக்கியிருப்பதாக சுரேஷ். தெரிவித்தார்.

''சிறு வயதில் கேட்ட கதைகளிலும் ஹனுமார் இன்னும் உயிருடன் தான் இருக்கின்றார் என்றுக் கேள்விப்பட்டுள்ளேன். அதை வைத்தே அவருக்கு மாளிகை அமைக்க வேண்டும் என்ற எண்ணம் வந்தது,'' என்றார் அவர்.

பொறியியல் துறையில் பட்டம் பெற்றிக்கும் சுரேஷ், 1999ஆம் ஆண்டு இந்த ஆலயம் அமைப்பதற்கு அதன் வடிவங்களை சுயமாக வரைந்திருக்கின்றார்.

இங்கு, ஒவ்வொரு தூண்களின் வடிவங்களையும் சில சிலைகளின் உருவ அமைப்புகளையும் வரைந்து முடிக்கவே, சுமார் ஐந்து ஆண்டுகள் ஆனதாக கூறிய சுரேஷ், அதற்காக சில நாடுகளுக்கு சென்று தகவல்களை சேகரித்து தமது நண்பர்களுடன் இணைந்து பிரமாண்டமாக இவ்வாலயத்தை அமைத்தாகவும் தெரிவித்தார்.

2004ஆம் ஆண்டு இந்தியாவிலிருந்து ஸ்தபதிகளை அழைத்து வந்து இவ்வாலயத்தைக் கட்டத் தொடங்கிய நிலையில், ஆண்டுகள் பல கடந்தாலும் பக்திக்கும் பார்வைக்கும் மக்களை ஈர்க்கும் வகையில் அமைந்திருக்கின்றது.

இதில், பொறியலாளர்களின் ஆய்வுகள் குறித்தும் சுரேஷ் விவரித்தார்.

''பெரும்பாலான ஆலயங்களில் நடுவில் தூண்கள் இருக்கும். ஆனால், அரண்மைவில் வடிவில் இருப்பதால் ஆலயத்தின் நடுவில் தூண்கள் எழுப்பவில்லை'' என்றார் அவர்.

ஆலயச் சுவர்களில் உள்ள ஓவியங்கள் ஹனுமானின் வாழ்க்கை வரலாறுகளைச் எடுத்துரைக்கும் நிலையில், 3D முறைப்படியும் ஓவியங்கள் தீட்டப்பட்டுள்ளன.

வெளியூர்களிலிருந்து கொண்டு வரப்பட்ட சிலைகள், ஆயிரத்திற்கும் மேலான சிறிய வடிவிலான ஹனுமன் சிலைகள், அதோடு, கோபுரமாக ஹனுமாரின் வால், அமைக்கப்பட்டது, மக்களைப் பெரிதும் கவர்ந்திருக்கின்றது.

இதனிடையே, இராமாயணத்தில் சீதையை சந்திக்க ஹனுமார் பயணம் மேற்கொண்டப் போது சில நாடுகளைக் கடந்து சென்றார் என்பது ஐதீகம்.

எனவே, பல்வேறு ஆசிய நாடுகளிலிருந்து தருவிக்கப்பட்ட ஹனுமன் சிலைகள் மக்களின் பார்வைக்காக அமைக்கப்பட்டிருப்பதாகவும், அவை விரைவில் திறக்கப்படவுள்ளதாகவும் கூறினார்.

இளைஞராக இருந்தக் காலக்கட்டத்தில், இந்த ஆலயத்தை அமைக்க வேண்டும் என்ற எண்ணத்தை முன் வைத்த போது சில கேள்விகள் எழுந்ததாக சுரேஷ் தெரிவித்தார்.

இருப்பினும், தமது விடாமுயற்சியினாலும் தன்னம்பிக்கையினாலும் இந்த ஆலயம் உருவாக்கப்பட்டு, தற்போது அதன் தோற்றத்திற்கும் வடிவமைப்பிற்கும் கிடைக்கும் வரவேற்பே தமது உழைப்பிற்கு கிடைத்த மிகப் பெரிய அங்கீகாரம் என்று அவர் கூறினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ) 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

iRecorder - Screen Recorder செயலியை நீக்குமாறு வலியுறுத்து

07/06/2023 08:09 PM

கோலாலம்பூர், 07 ஜூன் (பெர்னாமா) --
செயலிகளின் பதிவிறக்கமான GOOGLE PLAY STORE--ரில் தகவல் திருட்டுகள் அதிகமாகி வருகின்றது.

iRecorder - Screen Recorder எனும் செயலியின் வழியாக அத்தகைய நடவடிக்கைகள் மேற்கொள்ளப்படுவது உறுதி செய்யப்பட்டுள்ளது.

எனவே, தங்களின் திறன்பேசிகளில் iRecorder - Screen Recoder செயலியை பதிவிறக்கம் செய்துள்ளவர்கள் அதனை உடனடியாக நீக்குமாறு தகவல் தொழில்நுட்ப பாதுகாப்பு வல்லுனர்கள் வலியுறுத்தியிருப்பதாக தகவல் தொழில்நுட்ப நிபுணர் முனைவர் சஷி குமார் தர்மலிங்கம் கூறுகின்றார்.

2020-ஆம் ஆண்டுக்கு மேல் அறிமுகப்படுத்தப்பட்ட இந்த iRecorder - Screen Recoder செயலி, தொடக்கத்தில் பாதுகாப்பானதாக இருந்தது.

பின்னர், 2022 ஆகஸ்ட் மாத காலக்கட்டதில், அதில் சில மேம்பாடுகளைச் செய்வதாக கூறி பயனர்களை உளவு பார்ப்பதற்கான குறியீடு அதில் சேர்க்கப்பட்டதாக இணைய பாதுகாப்பு நிறுவனமான ESET-டின் ஆராய்ச்சியாளர்கள் தெரிவித்துள்ளனர்.

சுமார் 50 ஆயிரம் பேர்வரை அதனை பதிவிறக்கம் செய்திருக்கும் வேளையில், அச்செயலியைப் பயன்படுத்துவோரின் புகைப்படங்கள், காணொளிகள், குரல் பதிவு என பலவிதமான தகவல்கள் திருடப்படுவது அதிகரித்தது, பின்னர் கண்டறியப்பட்டதாக முனைவர் சஷி குமார் குறிப்பிட்டார்.

மலேசியாவில் வர்த்தகங்களை குறிவைக்கும் இணையத் தாக்குதல்கள், ஒருபுறம் மேற்கொள்ளப்பட்டு வரும் நிலையில்...

ஒரு தனிநபரின் பாதுகாக்கப்பட்ட தகவல்களைத் திருடுவது, வர்த்தக ரீதியான தகவல்களை களவாடி சேகரிப்பது போன்ற நடவடிக்கைகள் இதுபோன்ற செயலிகளின் வழி மேற்கொள்ளப்படுவது அச்சத்தை ஏற்படுத்துகின்றது.

எனவே, அவசியம் இல்லாத செயலிகளை பதிவிறக்கம் செய்வதும், ஆபத்தை ஏற்படுத்தும் என்று எச்சரிக்கப்படுகின்றது.

இருப்பினும், iRecorder - Screen Recoder செயலி, இணைய மோசடியில் ஈடுபட்டிருக்கும் ஒரு குறிப்பிட்ட குழு அல்லது தனிநபருக்கு தரப்பினருக்கு பயனளிப்பதாக காட்டும் உறுதியான ஆதாரங்கள் எதுவும் பெறப்படவில்லை என்றும் ESET கூறியுள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


கதை சொல்லி பவா செல்லதுரை

சிறப்புச் செய்தி

கதை சொல்லி பவா செல்லதுரை

28/06/2023 08:49 PM

கோலாலம்பூர், 28 ஜுன் (பெர்னாமா)
 -- முன்னோர்கள் காலம் தொட்டு கதை சொல்வதைக் கேட்டிருக்கும் மக்களுக்கு மத்தியில், தனக்கே உரிய பாணியில் கதைச் சொல்வதன் வழி வாசகர் மத்தியில் ஆழமான தாக்கங்களை ஏற்படுத்தியவர்தான், பவா செல்லதுரை.

கதைச் சொல்லி என்று வாசகர்கள் சூட்டிய புனைப்பெயரே இவரது அடையாளம்.

கதையை வெறும் கதையாக மட்டும் சொல்லிவிடாமல், அதனைச் சுவாரிசயமாகச் சொல்லி கதையின் கதா பாத்திரங்களைக் கேட்பவர் கண் முன் நிழலாடச் செய்யும் வல்லமை கொண்டவர்.

அவர் கதை சொல்லுகின்ற நேர்த்தியும், களமும், சமசரசம் இல்லா கதை தேர்வும்தான் தம்முடைய ஒவ்வொரு பார்வையாளர்களையும் வாசக நுழைவாயிலுக்கு அழைத்துச் செல்கின்றன என்பதில் மறுப்பதற்கில்லை.

''ஒரு கதையினுடைய ஆன்மா கெட்டுப் போகாமல் அவன் அந்தக் கதையைச் சொல்ல வேண்டும். கதை எழுதுனவரையும் விட மிக உயரம் வரை சென்று கதையைச் சொல்ல முடியும். அப்படி நான் சில கதைகளைச் சொல்லியிருக்கின்றேன். ஆனால், எழுத்தாளரின் மனநிலையைச் சிதைக்கும்படி கதையைச் சொல்லக்கூடாது. அது மிகவும் முக்கியம். நான் 100 கதைகளையாவது படித்தால்தான் இரண்டு கதைகள் சொல்ல முடியும். சொல்கிற கதைகளை மட்டும் படித்தால் போதாது. நிறைய கதைகள் வாசித்து இந்தக் கதைதான் சொல்ல வேண்டும் என்று முடிவுச் செய்வேன்,'' என்றார் பவா செல்லதுரை

இப்படியாகத் தன்னைச் செதுக்கிக் கொண்டவர்தான் பவா செல்லதுரை.

பவா செல்லதுரை 1965-ஆம் ஆண்டு ஜுலை 27-ஆம் தேதி, தமிழ்நாடு திருவண்ணாமலையில் பிறந்தவர்.

படிப்படியாகத் தம்மை வளர்த்துக் கொண்ட இவர் எழுத்தாளர், கதைச் சொல்லி, கவிஞர், பதிப்பாளர், நடிகர், விவசாயி என்று பன்முகங்களைத் தம்முள் கொண்டிருக்கின்றார்.

ஜெயகாந்தனின் 'ஒரு மனிதனும் சில எருமை மாடுகளும்' என்ற புத்தகத்தின் வழி தோன்றிய இவரது வாசிப்புப் பயணம்தான், தற்போது இவரை ஒரு கதைச் சொல்லியாக மாற்றியுள்ளது.

இந்நிலையில், அண்மையக் காலமாக யூடியூபில் கதை சொல்ல தொடங்கியிருக்கும் முயற்சி பற்றியும் கேட்கப்பட்டது.

ஆயினும், தம்முடைய இம்முயற்சினால் மக்களிடையே வாசிப்பு பழக்கம் அதிகரித்துள்ளதே தவிர, குறையவில்லை என்றும் அவர் உறுதியாகக் கூறினார்.

மனித வாழ்வின் அவலங்களையும் நெகிழ்ச்சியான தருணங்களையும் எழுதியவர் பவா செல்லதுரை.

நட்சத்திரங்கள் ஒளிந்துகொள்ளும் கருவறை, டொமினிக், நீர் மற்றும் கோழி, எல்லா நாளும் கார்த்திகை, நிலம், இலக்கில்லா பயணங்கள் ஆகியவை இவரது கற்பனை கடிவாளத்தில் தோன்றிய எழுத்துப் படைப்புகள்தாம்.

பல நூறு புத்தகங்களுக்கும் மேல் வாசித்திருக்கும் பவா, மலேசிய எழுத்தாளர்கள் எழுதிய ஆத்மாத்மான கதைகளையும் வாசித்திருப்பதாக தெரிவித்தார்.

அதிலும், இலக்கிய துறையில் இளம் எழுத்தாளர்களின் பார்வை தம்மை வியக்க வைப்பதாகவும் பவா செல்லதுரை கூறுகிறார்.

''மலேசிய இலக்கியத்திற்குக் குறிப்பாக, ரப்பர் தோட்டத்தில் வேலை பார்த்த தொழிலாளர்களின் வாழ்க்கையில் இருந்து எழுத ஆரம்பித்து இன்று எழுதக்கூடிய நவீன எழுத்தாளர்கள் வரை சக்திவாய்ந்த எழுத்துப் படைப்புகள் வருகின்றன. இளைஞர்களின் பார்வை மிகவும் கூர்மையாக இருக்கின்றது. இந்த நவீன உலகத்தில் எப்படி எழுத வேண்டும் என்று அவர்களுக்குத் தெரிகின்றது. அவர்களிடையே நல்ல மொழி வளம் இருக்கின்றது. அது அவர்கள் தீவிரமான வாசிப்பாளராக இருந்தால் மட்டுமே சாத்தியமாகும். நிறைய வாசிக்க ஆரம்பித்துவிட்டார்கள் என்றால் போதும். வாசிக்க வாசிக்க இலக்கிய உலகத்தில் தாம் எங்கு இருக்கின்றோம் என்பதை அவர்களால் கண்டறிந்திட முடியும்,'' என்றார் பவா செல்லதுரை

எப்படி ஒரு மனிதன் மற்றொரு மனிதனோடு வேறுபடுகிறானோ, அதுபோலதான் எழுத்து துறையும்.

ஒரு காலத்தில் இந்தத் எழுத்துத் துறையை உலகமே திரும்பிப் பார்க்கும் அளவுக்கு மிகவும் சக்திவாய்ந்ததாக வளரும் என்பது பவா செல்லதுரையின் நம்பிக்கையாக இருக்கின்றது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

இதயத் துடிப்பு ; இயல்பான அளவை மீறினால் ஆபத்து

30/06/2023 08:00 PM

கோலாலம்பூர், 29 ஜுன் (பெர்னாமா)
 -- ஒரு மனிதன் உயிர் வாழ இதயத் துடிப்பு எவ்வளவு அத்தியாவசியமானதோ, அதே அளவிற்கு முக்கியம் அது எப்போதும் சரியான வேகத்தில் துடிப்பதாகும்.

இதயத் துடிப்பு என்பது ஒவ்வொரு மனிதனுக்கும் ஒரு நிமிடத்தில் 60 லிருந்து 80 முறை வரைத் துடிக்க வேண்டும்.

இதயத் துடிப்பின் வேகம், அளவைவிட அதிகமாக இருந்தாலோ அல்லது வெளியில் உணரும் வகையில் இருந்தாலோ, பல்வேறு பிரச்சனைகளையும், ஆபத்தையும் விளைவிக்கலாம் என்கிறார் அம்பாங் மருத்துவமனையைச் சேர்ந்த டாக்டர் மீனாட்சி ஆறுமுகம்.

ஒருவரின் இதயத் துடிப்பு, ஒரு நிமிடத்திற்கு 100 லிருந்து 200 முறை வரை துடிப்பதையே பல்பிடேஷன் எனப்படும் இதயப் படபடப்பு பிரச்சனை என்று கூறப்படுகிறது.

இந்த இதயப் படபடப்பு பிரச்சனை இரண்டு வகைப்படும்.

அதில், முதலாவது வகை ஆபத்து குறைவான உடல்நிலை சார்ந்த பல்பிடேஷ்ன்பிரச்சனையாகும்.

''இந்த உடல் சார்ந்த இதயப் படபடப்பு பிரச்சனை வழக்கமாக உணர்வுகள் சார்ந்தவையாகும். உடற்பயிற்சி செய்யும்போது குறிப்பாக வேகமாக ஓடும்போது இதயத் துடிப்பு வேகமாக இருக்கும். அல்லது மன அழுத்தத்தினால் கூட இதயத் துடிப்பு அதிகமாகலாம். மேலும், திடீரென பயப்படும்போது, காபி அருந்துவதால் ஆகியவற்றாலும் இப்பிரச்சனை ஏற்படலாம்,'' என்றார் அவர்.

உடல் பயிற்சி முடித்தப் பின்னரோ, திடீரென எப்போதாவது ஒரு முறையோ ஏற்படும் இதயப் படபடப்பு பிரச்சனை ஆபத்தில்லாததாகும்.

சில சமயங்களில் காய்ச்சலுக்கு ஆளாகும்போதுகூட இதயத் துடிப்பு அதிகமாவதற்கான வாய்ப்புகள் உள்ளதால் இந்த உடல்நிலை சார்ந்த பல்பிடேஷன் பிரச்சனை வழக்கமான ஒன்றே ஆகும்.

இரண்டாம் வகை பல்பிடேஷன் என்பது இருதயம் தொடர்பான பிரச்சனை இருந்தால் ஏற்படுவதாகும்.

''இந்த இரண்டாம் வகை பல்பிடேஷன் பிரச்சனை ஏற்படும்போது வழக்கமாக இதயத் துடிப்பு வேகமாக இருக்கும். சில சமயம் குறைவாக இருக்கும். இதைத்தான் '
irregular heart rate
' அதாவது இதயத் துடிப்பு சீராக இல்லாதது என்று கூறப்படுகிறது. மேலும், தைராய்டு  இருந்தால்கூட இவ்வாறு ஏற்பட வாய்ப்பு உள்ளது. அதோடு, உடலில், மெக்னீசியம், பொட்டாசியம், ஹெமோகுளோபின் ஆகியவைக் குறைவாக இருந்தாலும் இப்பிரச்சனை ஏற்படும்,'' என்கிறார் டாக்டர் மீனாட்சி.

ஓய்வில் இருக்கும்போது, எப்போதுமே இதயத் துடிப்பு வேகமாக இருந்தால் மருத்துவரைக் கண்டு ஆலோசனைப் பெறுவது சிறந்தது என்று அவர் கூறினார்.

இந்த சுகாதாரப் பிரச்சனைக் காரணமாக மருத்துவமனைக்குச் சென்றதும் முதலில் ECG எனப்படும் எலெக்ட்ரோ கார்டியோக்ராம் பரிசோதனை மேற்கொள்ளப்படும்.

அப்பரிசோதனையில், இதயக் கோளாறு பிரச்சனை இருந்தால் தெரிய வரும்.

அதைத் தவிர்த்து, ரத்தப் பரிசோதனை போன்ற சில முக்கியமான பரிசோதனைகளும் மேற்கொள்ளப்படும் என்று அவர் விவரித்தார்.

''பிறகு, ரத்தப் பரிசோதனையின் வழி மெக்னீசியம், பொட்டாசியம், ஹெமோகுளோபின் போன்றவை போதுமானதாக உள்ளதா என்று கண்டறியப்படும். மேலும், இதர தொற்றுக்கள், சிறுநீரகம், கல்லீரல் போன்றவை குறித்தும் பரிசோதிக்கலாம். அதோடு, இருதயம் சரியாக செயல்படுகிறதா என்பதும் எகோ கார்டியோக்ராம் என்ற பரிசோதனையின் வழி ஆராயப்படும்,'' என்று டாக்டர் மீனாட்சி விவரித்தார்.

மேலும், ஹோல்டர் எனப்படும் பரிசோதனையின் வழி, 24-கிலிருந்து 72 மணி நேரம் வரை இதயத் துடிப்பு வேகத்தைக் கண்காணித்து, அது வேகமாக துடிப்பதற்கானக் காரணத்தைக் கண்டறிய முடியும்.

அதுமட்டுமின்றி, எலெக்ட்ரோசைகோலோஜிகல் ஸ்டடி எனப்படும் பரிசோதனையின் மூலமும் இதயப் படபடப்பு பிரச்சனைக்கு இருதயக் கோளாறு காரணமா என்பதை அடையாளம் காண முடியும் என்று டாக்டர் மீனாட்சி குறிப்பிட்டார்.

இதற்கு இரண்டு வகையான சிகிச்சை முறை இருப்பதாகக் கூறிய அவர், முதலில் ஒருவர் மருத்துவரைக் கண்டு ஆலோசனையைப் பெற்று, இதயப் படபடப்பு பிரச்சனைக்கானக் காரணத்தைக் முற்றிலும் கண்டறிந்தப் பின்னரே, அதற்கான சிகிச்சையைப் பெற்றுக் கொள்ள முடியும் என்று தெரிவித்தார்.

எனவே, ஓய்வில் இருக்கும்போது, எப்போதுமே இதயத் துடிப்பு வேகமாக இருந்தால் மருத்துவரைக் கண்டு ஆலோசனைப் பெற்றுக் கொள்ளுமாறு அவர் வலியுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


இனவாதத்தைத் தூண்டும் மகாதீர்

சிறப்புச் செய்தி

இனவாதத்தைத் தூண்டும் மகாதீர்

Dr. Mahathir bin Mohamad fb

04/07/2023 08:21 PM

கோலாலம்பூர், 04 ஜூலை (பெர்னாமா) --
 சர்ச்சைக்குரிய பேச்சுகளின் மூலம் ஊடகங்களின் பார்வையை ஈர்க்கும் வழக்கத்தைக் கொண்டிருக்கும் முன்னாள் பிரதமர் துன் டாக்டர் மகாதீர் முகமட், மீண்டும் ஓர் இனவாத கருத்தை வெளிப்படுத்தி சர்ச்சையை ஏற்படுத்தியிருக்கிறார்.

பல்லினம் கொண்ட நாடாக மலேசியா பிரபலப்படுத்தப்படுவது, கூட்டரசு அரசியலமைப்புக்கு எதிரானது எனும் அவரின் சர்ச்சை கருத்து, இம்முறை பலரை முகம் சுளிக்க வைத்துள்ளது.

பல்லின மக்களின் ஆதரவோடு பிரதமராக நீண்ட காலம் பதவி வகித்த துன் மகாதீர் தமது, அரசியல் நோக்கத்திற்காக இதுபோன்ற இனவாதக கருத்துக்களை அவ்வப்போது வெளிப்படுத்துவது கண்டனத்திற்குரியது என்றும், அதற்கு எதிராக நடவடிக்கைகள் எடுக்கப்பட வேண்டும் என்று அரசியல் ஆய்வாளர்கள் சாடியுள்ளனர்.

டத்தோ ஶ்ரீ அன்வார் இப்ராஹிம் தலைமையிலான ஒருமைப்பாட்டு அரசாங்கத்தில், பல்லின கட்சிகளும் தலைவர்களும் உள்ளதால், இதுபோன்ற இனவாத பேச்சுகளும், கருத்துகளும் நிலவுவது அதற்கு ஓர் இழுக்காகும்.

அதோடு, சட்டம் என்பது அனைவருக்கும் சமம் என்பதை காட்டுவதற்கு துன் டாக்டர் மகாதீர் மீது அவசியம் நடவடிக்கை எடுக்கப்பட வேண்டும். இல்லையேல், அவரின் இப்பொறுப்பற்ற நடவடிக்கை தொடரலாம் என்று டத்தோ அன்புமணி பாலன் எச்சரித்துள்ளார்.

''அரசியல் லாபம், நோக்கம் மற்றும் அதிகாரத்திற்காக இதுபோன்று அரசியல்வாதிகள் தங்களின் விசமத்தனமாக கருத்துகளைப் பதிவு செய்கின்றனர். எனவே, இந்த விவகாரத்தில் சட்ட நடவடிக்கை கட்டாயம் எடுக்கப்பட வேண்டும்'', என்று அன்புமணி கூறினார்.

மலேசியாவின் வளர்ச்சிக்கும் முன்னேற்றத்திற்கும் பல்லின மக்கள் இணைந்து பாடுபட்டனர் என்பதில் மக்கள் தெளிவாக இருந்தாலும் மகாதீர் போன்ற சில அரசியல் தலைவர்களே அதற்கு பாதகத்தை ஏற்படுத்துகின்றனர்.

மேலும் அரசியல் நோக்கத்திற்காக தங்களுக்கு சாதகமான கருத்துகளை வெளியிட்டு மக்களிடையே குழப்பங்களை ஏற்படுத்துவதாகவும் அன்புமணி கூறினார்.

இதனிடையே, மலாயா வரலாற்றையும், பூமிபுத்ரா அங்கீகாரத்தையும் மலேசியர்கள் இன்றுவரை மறக்கவுமில்லை, மறுக்கவுமில்லை.

சபா சரவாக் உடன்பாடு மற்றும் பல்லின மதங்களின் ஒருமைப்பாடு கொண்டதே மலேசியாவின் நிலைப்பாடு என்பதை அரசியல் தலைவர்கள் மறக்க கூடாது என்று மலாயா பல்கலைக்கழக இந்திய ஆய்வியல் துறையின் முன்னாள் தலைவர், முனைவர் கிருஷ்ணன் மணியம் கூறுகின்றார்.

''வழிநடத்தி செல்ல வேண்டிய தலைவர்கள் மக்களிடத்தில் இதுபோன்று அதிருப்தியை சம்பாதிக்கக் கூடாது'' என்றும் அவர் நினைவுறுத்தினார்.

முந்தைய பொது தேர்தலில் அனைத்து இன மக்களின் வாக்குகளைப் பெறுவதற்கு பல்லினமே நாட்டின் பலம், ஒற்றுமையே இங்கு வேதம், என்று பேசியிருந்த மகாதீரே, இன்று அதனை மறந்து இனத்துவேஷமாக பேசுவது சினத்தை ஏற்படுத்துக்கின்றது.

தாம் போட்டியிட்ட தொகுதியில் வைப்புத் தொகையுடன் அரசியல் செல்வாக்கையும் இழந்து படுதோல்வி கண்ட மகாதீர், மலாய்க்காரர்களின் கவனத்தை மீண்டும் பெறுவதற்கு இனம் என்ற ஓர் அஸ்திரத்தை கையில் எடுத்து அரசியல் செய்வது வேடிக்கையாக உள்ளதாக தகவல் ஊடகங்களில் விமர்சிக்கப்படுகிறார்.

இரு முறை நாட்டின் பிரதமராக பதவி வகித்த மகாதீருக்கு வயது 97.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

தொடர்புடைய செய்திகள்

புதிய அரசியல் கட்சியை நிறுவும் எந்தவொரு தரப்புக்கும் பிரதமர் ஆதரவு இல்லை

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

டுரியான் பழங்கள் உடலில் கொழுப்புச் சத்தை அதிகரிக்குமா?

14/07/2023 06:49 PM

கோலாலம்பூர், 14 ஜூலை (பெர்னாமா)
-- பருவ காலகட்டங்களில் மட்டும் கிடைக்கக்கூடிய உள்நாட்டு பழமான டுரியான் தற்போது, வழக்கமாக கிடைக்கும் பழங்களில் ஒன்றாக மாறியுள்ளது.

முட்களுடன் பார்வைக்கு அது கடினமாக இருந்தாலும், அதன் சுவையும் சுளையும் இணைந்து மணம் வீசுவதால், அப்பழம் பலருக்கு பிடிக்கும் சிலருக்கு பிடிக்காது.

சாப்பிடுவதற்கு தூண்டலை ஏற்படுத்தும் இந்த டுரியான் பழங்களை அதிகமாக உண்பதால் உடலில் கொலஸ்ட்ரால் (CHOLESTROL) எனப்படுகின்ற கொழுப்புச் சத்து அதிகரிக்குமா என்ற கேள்வி தற்போது சமூக ஊடகத்தில் எழுந்துள்ளது.

அது உண்மையா என்பதை உறுதிப்படுத்த பெர்னாமா செய்திகள் உணவியல் நிபுணர் திருகணேஷ் சன்வசிவத்தை அணுகியபோது, டுரியான் பழத்தில் உடலுக்கு உபாதை ஏற்படுத்தக்கூடிய கொலஸ்ட்ரால் இல்லை என்பது கண்டறியப்பட்டுள்ளது.

டுரியான் பருவத்தில் வியாபாரத் தளங்களில் மக்கள் கூட்டம் அலைமோதுவதைக் காண முடியும்.

அந்நிலை மாறி, வழக்கமாக கிடைக்கும் பழமாக டுரியான் இருந்தாலும், மக்கள் அது மீது கொண்ட அலாதி ஆர்வம் குறையவில்லை.

அதோடு, இது உடல் ஆரோக்கியத்திற்கு பாதிப்பை ஏற்படுத்துமா கூடவே எழுந்து,  குழப்பத்தையும் ஏற்படுத்தியுள்ளது.

கொலஸ்ட்ரால் எனும் கொழுப்புச் சத்து இறைச்சி வகைகளில் மட்டுமே இருக்கும் என்றுக் கூறிய திருகணேஷ், டுரியான் பழத்தில் இருக்கும் இதர கொழுப்புச் சத்துகள் உடலுக்கு பலன் தரக்கூடியது என்றும் தெளிவுப்படுத்தினார்.

''டுரியான் பழத்தில் இதர வகையான கொழுப்பு சத்துகள் உள்ளன. MONOUNSATURATED FAT, மற்றும் POLYUNSATURATED FAT ஆகியவை உள்ளன. இது உடலுக்கு பய்னையே தரும். இரத்தக் குழாயையும் ஆரோக்கியமாக வைத்திருக்கும்,'' என்றார் அவர்.

இதனிடையே,  டுரியான் பழத்தில் இருக்கும் தாதுசத்து, பொட்டாசியம், சல்பர், சுண்ணாம்பு சத்து, வைட்டமின் சி போன்ற சத்துகள் அதிலுள்ள இனிப்பை கட்டுப்படுத்தும்.

ஆயினும், 100 கிராம் டுரியான் சுலையில் 30 விழுக்காடு கார்போஹைட்ரேட்ஸ்அடங்கியுள்ளது.

இதனை, ஆப்பிள், குமுட்டிப் பழம்,கொய்யாப்பழம் போன்ற பருவகாலம் இல்லாத பழங்களுடன் ஒப்பிட்டு பார்க்கும் போது, டுரியான் பழத்தில் அதிகமான கார்போஹைட்ரேட்ஸ், கலோரி ஆகியவை அதிகமாக இருப்பதாக அவர் கூறினார்.

இந்நிலையில், டுரியான் பழத்தை அதிகமாக உட்கொள்ளும்போது உடலுக்கு ஏற்படும் பாதிப்புகளையும் திருகணேஷ் விளக்கினார்.

''அதிகமான கார்போஹைட்ரேட்ஸ் சாப்பிடும் போது இரத்த இனிப்பின் அளவு அதிகரிக்கும். இரத்த அழுத்தமும் ஏற்படும். டுரியானை அதிகமாக சாப்பிடும் போது மொத்த கலோரியை அதிகரிக்கும். உடல் எடை அதிகரிக்கவும் அதிக வாய்ப்பு உள்ளது,'' என்றார் அவர்.

இதனிடையே, டுரியான் பழத்தில் நன்மையும் தீமையும் அடங்கியிருப்பதால்  அதனை உட்கொள்ளும் அளவை மக்கள் கவனித்தில் கொள்ள வேண்டும் எனவும் அவர் அறிவுறுத்தினார்.

அதன் அளவைப் பொறுத்தே, தலைவலி, உடல் உஷ்ணம் போன்ற உபாதைகளை தவிர்க்க முடியும் என்றும் திருகணேஷ் குறிப்பிட்டார்.

அளவுக்கு மீறினால் அமிர்தமும் நஞ்சு என்பதை உணர்ந்து, டுரியான் பழம் மட்டுமின்றி நமக்கு பிடித்தமான  எந்த உணவாக இருந்தாலும், அதனை அளவோடு சாப்பிட்டால், அதுவே நம்மை நலமாக வைத்திருக்கும் என்பதை பொது மக்கள் கவனத்தில் கொள்ள வேண்டும் என்று திருகணேஷ் அறிவுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

ராமகிருஷ்ணா தமிழ்ப்பள்ளிக்கு  ஒரு லட்சம் ரிங்கிட் ஒதுக்கீடு

18/07/2023 09:05 PM

ஜார்ஜ்டவுன், 17 ஜூலை (பெர்னாமா) -- பினாங்கு ராமகிருஷ்ணா தமிழ்ப்பள்ளிக்கு கல்வி அமைச்சு ஒரு லட்சம் ரிங்கிட் ஒதுக்கீடு வழங்கியுள்ளது.

அப்பள்ளியின் அடைவுநிலை, மேம்பாடு, பராமரிப்பு ஆகிய அம்சங்களை நேரில் சென்று காண்பதற்காக அங்கு சிறப்பு வருகை புரிந்திருந்த கல்வி துணையமைச்சர் லிம் ஹுய் இங் அதில் மனநிறைவு கொண்டு கூடுதல் தொகையை வழங்கி இருப்பது, பள்ளி தரப்புக்கும் பெற்றோர் ஆசிரியர் சங்கத்திற்கும் இரட்டிப்பு மகிழ்ச்சியை ஏற்படுத்தி இருக்கின்றது.

மாநில கல்வி அதிகாரிகள், சில நாடாளுமன்ற உறுப்பினர்களோடு ராமகிருஷ்ணா தமிழ்ப்பள்ளிக்கு இன்று காலையில் துணையமைச்சர், அதிகாரப்பூர்வ வருகை மேற்கொண்டிருந்தார்.

பள்ளியை முழுமையாக பார்வையிட்ட அவருக்கு, தலைமையாசிரியர் ச. ஶ்ரீதரன் அங்குள்ள அடிப்படை வசதிகள் மற்றும் வகுப்பறைகளின் தேவைகள் குறித்து விளக்கமளித்ததைத் தொடர்ந்து, 50 ஆயிரம் ரிங்கிட் ஒதுக்கீட்டை வழங்கியதாக ராமகிருஷ்ணா தமிழ்ப்பள்ளியின் பெற்றோர் ஆசிரியர் சங்கத் தலைவர் கே. குமரதிரவியம் கூறினார்.

பள்ளியின் அடைவுநிலையில், மகிழ்ச்சியும் திருப்தியும் கொண்ட லிம்  கூடுதலாக மேலும் 50 ஆயிரம் ரிங்கிட்டாக இணைத்து மொத்தம் ஒரு லட்சம் ரிங்கிட் வழங்கியதாகவும் அவர் தெரிவித்தார்.

''பள்ளியின் சாதனைகள், சிறந்த அடைவுநிலை, வளர்ச்சி அனைத்தையும் கருத்திகொண்டு துணையமைச்சர் தனது சொந்த முடிவில் கூடுதலாக ஒரு லட்சம் வழங்கினார்'', என்றார் அவர்.

அதேவேளையில், வழங்கப்பட்ட அந்த ஒதுக்கீடு பள்ளி மற்றும் மாணவர்களின் அடுத்த கட்ட வளர்ச்சியை உறுதி செய்வதில் மிகப் பெரிய பங்களிப்பாக அமையும் என்றும் குமரதிரவியம் குறிப்பிட்டார்.

பினாங்கு தீவில், 303 மாணவர்கள் மற்றும் 26 ஆசிரியர்கள் மற்றும்  2 பாலர் பள்ளிகளோடு செயல்பட்டுவரும் ராமகிருஷ்ணா தமிழ்ப்பள்ளி கற்றல் கற்பித்தலில் மட்டுமின்றி, புறப்பாட நடவடிக்கைகள், புத்தாக்க போட்டிகள், விளையாட்டு மற்றும் ஐம்பெரும் காப்பியங்கள் போன்ற நிகழ்ச்சிகளின் வழியும் புகழ்பெற்றது என்பது குறிப்பிடத்தக்கது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

பெண்கள் தாமதமாகத் திருமணம் செய்வதற்கு பொருத்தமான துணை இல்லை - ஆய்வு

18/07/2023 08:16 PM

கோலாலம்பூர், 18 ஜூலை (பெர்னாமா) --
பெண்கள் தாமதமாகத் திருமணம் செய்து கொள்வதும், தனிமையில் வாழும் போக்கும், நாட்டில் கவலைக்குரிய ஒன்றாக உருவெடுத்துள்ளது.

அந்த விவகாரத்தினால் கருவுறுதல் மற்றும் சந்ததியைப் பெறுவதிலும், சிரமத்தை ஏற்படுத்துவதாக கூறப்பட்டுள்ளது.

மலேசிய புள்ளிவிவரத் துறையின் தரவுகளின்படி, 25 முதல் 29 வயதுக்குட்பட்ட திருமணமாகாத பெண்கள், 2010-ஆம் ஆண்டில் 37.8 விழுக்காடு இருந்த நிலையில், தற்போது அதன் எண்ணிக்கை இருமடங்கை எட்டியிருக்கிறது.

மலாயா பல்கலைக்கழகத்துடன், தேசிய மக்கள்தொகை மற்றும் குடும்ப மேம்பாட்டு வாரியமான, LPPKN இணைந்து மேற்கொண்ட ஆய்வில், பெண்கள் தாமதமாகத் திருமணம் செய்து கொள்வதற்கு பொருத்தமான துணை இல்லாததே முக்கிய காரணம் என்று தெரிய வந்துள்ளது.

அது தொடர்பில், பெர்னாமா. பொதுமக்கள் மற்றும் உலவியல் ரீதியான கருத்துகளையும் அலசி ஆராய்ந்துள்ளது.

1970-ஆம் ஆண்டுகளில், பெண்கள் சராரியாக 22 வயதில் திருமணம் செய்து கொண்டதாகவும், 1980-களில் அது அப்படியே தாமதமாகி 23 வயதை எட்டியதாக அந்த ஆய்வில் கூறப்பட்டுள்ளது.

பின்னர், 1990-களில் 24 ஆக இருந்து, 2000 முதல் 2010-ஆம் ஆண்டுவரை 25,26 வரை தாமதமாகி உள்ளது.

தற்போது 30-தையும் கடந்து பெண்கள் மிகவும் தாமதமாக திருமணம் செய்துகொள்ளும் காலக்கட்டத்தில் இருக்கின்றனர்.

இதற்கு பல காரணங்கள் முன் வைக்கப்பட்டாலும், பொருத்தமான துணை இல்லை என்பதற்கு 35.7 விழுக்காடு பதிவான வேளையில், 26 விழுக்காட்டினர் பணப் பிரச்சனையை முன்வைத்துள்ளனர்.

18 விழுக்காட்டினர் தங்களின் தொழில் ரீதியான முன்னேற்றத்தை மட்டுமே கவனத்தில் கொண்டிருப்பதாக அந்த ஆய்வில் கண்டறியப்பட்டுள்ளது.

இந்த ஆய்வின் முடிவுகளைக் கவனத்தில் கொண்டு, பெண்கள், குறிப்பாக இந்திய சமுதாயப் பெண்கள் தாமதமாகத் திருமணம் செய்து கொள்வதற்கு பொருத்தமான துணை இல்லாததே காரணமா என்ற கேள்வியை பெர்னாமா செய்திகள் சமூக ஊடகமான இண்ஸ்டாகிராம் வழியாக முன்வைத்தது.

அதற்கு, 79 விழுக்காட்டினர் ஆமாம் என்றும், 21 விழுக்காட்டினர் இல்லை என்றும் பதில் அளித்துள்ளனர்.

சமூக ஊடகத்திற்கு வெளியே, நேரில் சென்றும் மக்களின் கருத்துகளை நாம் அலசியபோது, பொருத்தமான துணையைக் காட்டிலும், வாழ்க்கைச் செலவினம், குடும்ப சூழல், திருமணம் செய்யாமல் இணைந்து வாழ்வது, திருமணத்தில் விருப்பமில்லாதது, சுதந்திரம் என்று இன்னும் சில காரணங்களும் வரிசையில் வந்தன.

''ஆர்வம் இல்லாமல் இருக்கலாம், தாமதமாக திருமணம் செய்து கொள்வோம் என்று நினைக்காலாம், இன்னும் நிறைய காரணங்கள் சொல்லலாம்'', என்று லோகநாயகி மோகனதாஸ் கூறினார்.

''இன்றைய சூழலில் வாழக்கைச் செலவீனம் அதிகம். திருமணம் காலகட்டம், அது முடிந்து குடும்பத்தை நடத்துவதற்கு பணம் தேவை அதிகமாக உள்ளதால், அதனை நினைத்து தாமதப்படுத்தாலும்'', என்று சர்மித்தா ஜெயபிரகாஷ் தெரிவித்தார்.

இதனிடையே, உளவியல் ரீதியான கருத்துகளும், திருமண விவகாரத்தை ஆக்கிரமித்துள்ளதால், அது தொடர்பிலும் கண்ணோட்டம் மேற்கொள்ளப்பட்டது.

திருமண வாழ்க்கையில் நுழைவதற்கு முன்னர், அதிகமான பெண்கள் அச்ச உணர்வோடும் தயக்கத்தோடும் இருப்பதை, ஓர் உளவியலாளர் என்ற ரீதியில் பல இடங்களில் தாம் கண்டறிந்ததாக  கூறுகின்றார் குணபதி ஆறுமுகம்.

பிறரின் கதைகளைக் கேட்பது, விவகாரத்து வழக்குகளைச் சந்திப்பது, வீடுகளில் நடக்கும் பிரச்சனைகளை காண்பது போன்ற அனுபவங்களும் பெண்கள் தாமதமாக திருமணம் செய்வதற்கு காரணமாக அமைவதாக அவர் குறிப்பிட்டார்.

அதேவேளையில், வீடுகளில் பட்டதாரி பெண்கள் இல்லாமல் இருக்கலாம், ஆனால் வேலை செய்யாத பெண்கள் இல்லை இருக்கவே முடியாது என்ற காலக்கட்டத்திற்கு வாழ்க்கை முன்னேறிவிட்டதாக குணபதி தெரிவித்தார்.

அப்படி இருக்கும் நிலையில், வேலைக்குச் செல்லும் பெண்கள், தங்களின் தேவைகளையும் வசதிகளையும் அவர்களே தீர்மானிப்பதால், திருமணம் செய்யும் முடிவையும், வயதையும் அவர்களே முடிவெடுப்பதாக அவர் விவரித்தார்.

''வேலை வேலை என்று செல்லும்போது, பணம் சம்பாதிக்க வேண்டும், வசதிகளை ஏற்படுத்திக்கொள்ள வேண்டும். திருமணம் என்று வரும்போது அந்த சுதந்திரம் பறிபோகும் என்ற பயமும் பெண்களிடம் அதிகம் ஏற்பட வாய்ப்புள்ளது'', என்றார் அவர்.

திருமணம் என்பது வாழ்க்கை முழுவதும் இரு மனங்கள் இணைந்து செல்லும் பயணம்  என்பதால், அதில் கவனமாகவும். சரியான தேர்வும் இருக்க வேண்டும் என்பது இங்கு  பெண்களின் மனவோட்டமாக உள்ளது.

வெறுமனே திருமணம் செய்து, ஒத்துப்போகாத வாழக்கையில் பின்னர் விவாகரத்து கேட்பதைவிட, நன்கு ஆலோசித்து முடிவெடுப்பதே சிறந்தது என்றும் பெண்கள் நம்புகின்றனர்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

'வைட்டமின் டி' 60 வயது மேற்பட்டவர்களுக்கு இதயம் தொடர்பான நோயைக் குறைக்கிறது

19/07/2023 08:53 PM

கோலாலம்பூர், 19 ஜூலை (பெர்னாமா)
-- உடல் ஆரோக்கியத்திற்கு தேவைப்படும் முக்கியமான சத்துகளில், 'வைட்டமின் டி' சத்தும் அடங்கும்.

இந்த 'வைட்டமின் டி' சத்து, உடலில் குறையும் போது உடல் வலி, எலும்புகள் உறுதியின்மை, நோய் எதிர்ப்பு சக்தி குறைபாடு போன்ற சுகாதாரப் பிரச்சனைகள் ஏற்படுகின்றன.

அதோடு, உடலில் வைட்டமின் D சத்து குறைந்தால் , இதயத்தின் இரத்த குழாய்களில் பாதிப்பு ஏற்படும் என்பதும் கண்டறியப்பட்டுள்ளதாக கூறுகிறார் இருதய நோய் நிபுணர் டாக்டர் சதிஷ்குமார் கோவிந்தராஜூ.

'வைட்டமின் டி' சத்து சூரிய வெளிச்சத்திலிருந்தே அதிகமாக கிடைக்கின்றது

இச்சத்து 60 வயது மேற்பட்டவர்களுக்கு இதயம் தொடர்புடைய நோயைக் கணிசமாக குறைப்பதாக, அண்மையில் ஆஸ்திரேலியாவில் மேற்கொள்ளப்பட்ட ஆய்வின் மூலம் தெரிய வந்துள்ளது.

அதே வேளையில், வைட்டமின் D சத்திற்கும் இதயப் பிரச்சனைகளுக்கும் இடையே காணப்படும் தொடர்பு குறித்து, பிரிட்டிஷ் சுகாதார ஆய்விதழில் வெளியிடப்பட்ட இந்த ஆஸ்திரேலியாவின் ஆய்வில் குறிப்பிடப்பட்டிருப்பதை டாக்டர் சதிஷ்குமார் சுட்டிக் காட்டினார்.

'''வைட்டமின் டி'-க்கும் இதயத்திற்கும் உள்ள தொடர்பை சமீபத்தில் மேற்கொள்ளப்பட்ட ஆய்வில் கண்டுப்பிடிக்கப்பட்டுள்ளது. 'வைட்டமின் டி' குறையும் போது இதயத்தின் இரத்த குழாய்களில் பிரச்சனை ஏற்படுகின்றதும் கண்டுப்பிடிக்கப்பட்டுள்ளது. இதய நோயினால் ஏற்கனவே பாதிக்கப்பட்டிருந்தவர்கள், முதியோர்கள் ஆகியோருக்கு சூரிய வெளிச்சம் குறைவாக படுவதாக பாதிப்பு ஏற்படுகின்றது,'' என்றார் அவர்.

இந்த 'வைட்டமின் டி' குறைப்பாடு ஏற்படும் போது, மருத்துவர்களின் ஆலோசனைப்படி அதனை SUPPLEMENT-ஆக சேர்த்துக் கொள்ளலாம் என்று டாக்டர் சதிஷ்குமார் தெரிவித்தார்.

அதோடு, இந்த 'வைட்டமின் டி' சத்தைப் பெறுவதற்கு, தினசரி சூரிய வெளிச்சம் உடலில் படுவதை உறுதிச் செய்துக் கொள்ள வேண்டும் என்று டாக்டர் சதிஷ்குமார் விளக்கினார்.

'வைட்டமின் டி' உடலுக்கு தேவைப்படும் முக்கியமான சத்துக்களில் ஒன்றாக இருந்தாலும், அது அளவிற்கு மீறினால் உடலில் நச்சுத்தன்மை ஏற்படும் என்கின்றார் டாக்டர் சதிஷ்குமார்.

அதுமட்டுமல்லாது, சிறுநீரகம் பாதிக்கப்படுவதோடு அதில் கற்கள் உருவாகுவதற்கான சாத்தியம் உள்ளதாக அவர் எச்சரித்தார்.

எனவே, 'வைட்டமின் டி' சத்தை அளவாக எடுத்துக் கொள்ள வேண்டும் என்பதை பொது மக்கள் உணர்ந்து அதற்கான வழிமுறைகளைப் பின்பற்ற வேண்டும் என்று அவர் கேட்டுக் கொண்டார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

தமிழகத்தில் பிறந்து அயலகத்தில் தமிழ் வளர்க்கும் முனைவர் ஶ்ரீ ரோகிணி

20/07/2023 07:27 PM

கோலாலம்பூர், 20 ஜூலை (பெர்னாமா) --
உலக நாடுகளில் உள்ள தமிழ் எழுத்தாளர்கள், ஆய்வாளர்கள், அறிஞர்கள் ஆகியோரை ஒன்றிணைத்து தமிழ்மொழி வளர்ச்சிக்கான வழிமுறைகள் மற்றும் தமிழாய்வு பற்றிய விவாதங்களை நடத்தும் 11-வது உலகத் தமிழ் ஆராய்ச்சி மாநாடு நாளை வெள்ளிக்கிழமை தொடங்கவிருக்கின்றது.

கோலாலம்பூர், மலாயாப் பல்கலைக்கழகத்தில் நடைபெறவிருக்கும் இந்த மாநாட்டிற்காக வெளிநாடுகளில் வசிக்கும் தமிழ் பேச்சாளர்களும் படைப்பாளர்களும் மலேசியாவுக்கு வருகை தந்திருக்கின்றனர்.

அதில், தமிழ்நாட்டின் ஈரோடு மாவட்டத்தில் பிறந்து வளர்ந்து, கடந்த 9 ஆண்டுகளாக அயலகமான ஐக்கிய அரபு சிற்றரசு, துயாயில், தமிழ் வளர்க்கும் பணியில் சீரிய பங்காற்றி வரும் முனைவர் மு.ரா ஶ்ரீ ரோகிணியுடன் பெர்னாமா செய்திகள் சிறப்பு நேர்காணல் மேற்கொண்டது.

தமிழ்நாட்டின் தேசிய நெடுஞ்சாலை துறையில் பணியாற்றி, பின்னர் திருமணமாகி துபாயில் வசித்து வரும் முனைவர் மு.ரா ஶ்ரீ ரோகிணி இளம் வயது முதலே தமிழ் மீது தீராக் காதல் கொண்டவர்.

ஐந்தாம் வகுப்பில், 1330 குறட்பாக்களை விளக்கத்துடன் ஒப்புவித்து உலக சாதனை படைத்ததோடு, தமது எழுத்து படைப்புகளுக்காக, தமிழ்நாட்டின் பல்வேறு விருதுகளையும் வென்றிருக்கின்றார்.

துபாய் மருமகளானாலும், தாய்மொழி மீதான ஈர்ப்பால் அங்கு புலம்பெயர்ந்து வாழும் பிள்ளைகளிடம், தமிழ்கல்வியைக் கொண்டு சேர்க்கும் முயற்சியில் ஶ்ரீ ரோகிணி வெற்றிக் கண்டிருக்கின்றார்.

11-வது உலகத் தமிழ் ஆராய்ச்சி மாநாட்டில் சிறப்பு பேச்சாளராக அழைக்கப்பட்டுள்ள அவர் 'தமிழின் பன்முகத் தன்மை' என்ற தலைப்பில் உரை நிகழ்த்தவிருப்பதில் மகிழ்ச்சி அடைவதாக கூறுகின்றார்.

''ஒரு மொழி எங்கிருந்து தொடங்குகின்றது என்பதன் மீதான தேடல் இன்னமும் தொடர்கின்றது. அது குறித்த ஆய்வை செய்துள்ளேன். அது தொடர்பில் நாளை உரையாற்றவிருக்கின்றேன்' என்றார் அவர்.

மொழிக்காக நடத்தப்படும் இதுபோன்ற மாநாடுகள் பல நாடுகளில் உள்ள தமிழ் ஆராய்ச்சியாளர்களை ஒன்றிணைப்பதோடு, தாய்மொழியின் அடுத்தகட்ட வளர்ச்சியை உறுதி செய்து, அதனை அடுத்த தலைமுறையினருக்கு கொண்டு சேர்ப்பதாக ஶ்ரீ ரோகிணி குறிப்பிட்டார்.

முதன்முறையாக, மலேசியா வந்திருக்கும் ஶ்ரீ ரோகிணி பல்வேறு எதிர்பார்ப்புகளோடு தாம் இந்த மாநாட்டில் கலந்துகொள்ளவிருப்பதாக கூறுகிறார்.

''நட்பு என்ற ரீதியில், நாளைய மாநாட்டில் அதிகமான எதிர்பார்ப்புகள் உள்ளது. உலக நாடுகளின் பிரநிதிகளின் பங்கேற்பு, அவர்களின் படைப்பு, பார்ப்பதற்கும் கேட்பதற்கும் ஆர்வமாக உள்ளது'' என்று அவர் கூறினார்.

9 ஆண்டுகளுக்கு முன்னர் துயாயில் தமிழ்கல்வி போதனையைத் தொடங்குவதற்கு எதிர்கொண்ட சவால்கள், கிடைத்த ஆதரவு மற்றும் அதன் பலன்கள் போன்றவை குறித்தும் ஶ்ரீ ரோகிணி பகிர்ந்து கொண்டார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


தமிழ்ப்பேசும் சீனப் பைங்கிளிகள்

சிறப்புச் செய்தி

தமிழ்ப்பேசும் சீனப் பைங்கிளிகள்

21/07/2023 08:36 PM

கோலாலம்பூர், 21 ஜூலை (பெர்னாமா) --
11-வது உலகத் தமிழ் ஆராய்ச்சி மாநாடு சில சலசலப்புகளோடு தொடங்கினாலும்,  பல்வேறு சிறப்புகளோடும் ஆச்சரியங்களோடும் அங்கு வருகைத் தந்திருந்தவர்களை கவனம் ஈர்க்கச் செய்திருந்தது.

அதில், சீனாவைச் சேர்ந்த சீனப் பெண்கள் கொஞ்சி கொஞ்சி தமிழ் பேசும் அழகு

மாநாட்டிற்கு வந்தவர்களை ஆர்வத்தோடு கவனிக்க வைத்தது.

உலக முழுவதும் வியாபித்து நிற்கும் தமிழை சீனாவிலும் சங்கம் வைத்து வளர்த்துக்கொண்டிருப்பதாக தமிழ் பேசி முகநூல் வழியாக பிரபலமான நிலானி பெர்னாமா செய்திகளிடம் கூறினார்.

தமிழறிவைப் பெற வேண்டும் என்பதற்காக, பெய்ஜிங் பலகலைக்கழகத்தில் தமிழ்மொழியை ஓர் பாடமாக எடுத்து படித்த நிலானி இந்த மாநாடு குறித்தும் கருத்து தெரிவித்தார்.

''இந்த மாநாட்டில் நான் விரும்பும் தமிழ், எனக்குப் பிடித்த தமிழ் பாடல்கள், உணவுகள் பற்றி பகிர்ந்து கொள்ளவிருக்கிறேன். மேலும் இந்த மாநாட்டில் பங்கேற்பது இதுவே எனக்கு முதல் முறையாகும். அதிலும் இந்த மலாயாப் பல்கலைக்கழகத்தைப் பார்க்கையில் எனக்கு மகிழ்ச்சியாக உள்ளது. வாய்ப்பு கிடைத்தால் தொடர்ந்து இங்கு என் தமிழ் கல்வியைப் பயில ஆவலாக இருக்கிறேன்,'' என்று கூறினார்.

இதனிடையே, சீனாவின் YU NAM MING ZHU பல்கலைக்கழகத்தில் கடந்த மூன்றரை ஆண்டுகளாக தமிழ்க்கற்றுக் கொடுக்கும் பணியில் ஈடுபட்டிருக்கும் சீனாவைச் சேர்ந்த நிறைமதி என்ற மற்றொரு சீனப் பெண் இம்மாநாட்டில் கலந்து கொண்டதில் மகிழ்ச்சி கொள்வதாக கூறினார்.

தங்கள் நாட்டில் தமிழ் நிலைத்திருக்கச் செய்வதில் மேற்கொண்டு வரும் முயற்சிகள் குறித்தும் அவர் இவ்வாறு கூறினார்.

''நான் பல்கலைக்கழகத்தில் புத்தக வடிவில் தமிழ்ப்படித்தேன். பின்னர் தமிழ் நண்பர்களை சந்தித்து தமிழ் பேசிப் பழகினேன். மேலும் பல வாய்ப்புகளைக் கொண்டு தமிழ்ப்பேச விரும்பினேன். மேலும் நான் கற்ற தமிழ்ச்சுவை எனது மாணவர்களுக்கும் ஊட்டி வருகிறேன்,'' என்றார் அவர்.

இவர்களுடன் சேர்த்து சீன வானொலிப் பிரிவில் வாரத்திற்கு ஒருமுறை தமிழ் அறிவிப்பு செய்து வரும் மற்றொரு தமிழ்ப்பற்று மிக்க சீனரான கலைமணியும் இம்மாநாட்டில் கலந்து கொண்டார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

சவால்களைக் கடந்து துபாயில் தமிழுக்கு பாடசாலை

21/07/2023 08:47 PM

கோலாலம்பூர், 21 ஜூலை (பெர்னாமா) --
ஐக்கிய அரபு சிற்றரசில் செயல்பட்டுக் கொண்டிருக்கும் துபாய் தமிழ்ச்சங்கத்தின்  உறுப்பினரான முனைவர் மு.ரா ஶ்ரீரோகிணி, தமிழ்நாட்டு அரசாங்க ஒத்துழைப்போடு சேர்ந்து துபாய் மண்ணில் தமிழ்கல்வி போதனையை மேற்கொண்டு வருகின்றார்.

ஒரு மாணவரோடு கடந்த 9 ஆண்டுகளுக்கு முன்பு தமிழ்கல்வி கற்றுக்கொடுக்க தொடங்கிய அவர், இன்று 150 மாணவர்களுக்கு ஆசிரியராகி கல்வி சாலையை நடத்துவதில் பெருமையும் மனநிறைவும் கொள்கிறார்.

10 ஆசிரியர்கள், ஐந்து துணையாசிரியர்கள் கொண்டு மழலையர் தொடங்கி, பட்டய கல்வி வரை, துபாயில் புலம்பெயர்ந்து வாழும் தமிழர்களின் பிள்ளைகளுக்கு, ஈரோடு தமிழ்நாட்டைச் சேர்ந்த முனைவர் ஶ்ரீ ரோகிணி தமிழ் கற்றுக்கொடுக்கும் பணியில் ஈடுபட்டு வருகின்றார்.

அயலகத்தில், ஒரு பெண்ணாக தாம் இந்த முயற்சியை மேற்கொள்ளத் தொடங்கியபோது, கணவரின் ஒத்துழைப்பு அதற்கு அஸ்திவராகமாக அமைந்ததாக கூறிய ஶ்ரீ ரோகிணி, ஐக்கிய அரபு சிற்றரசு மற்றும் தமிழ்நாடு என இரு நாடுகளின் அரசாங்க அனுமதியைப் பெற பல்வேறு சவால்களை எதிர்நோக்கி இருக்கின்றார்.

''ஐக்கிய அரச்பு சிற்றரசில் பாதுகாப்புதான் முக்கியமே. அதுவும் பிள்ளைகளின் பாதுகாப்பை உறுதி செய்வதில் அரசாங்கம் பல முறை சோதனைகள் செய்து சந்தேகங்களுக்கு தீர்வு கண்டு சுமார் 3 மாதங்களுக்கு பின்னரே அனுமதி வழங்கினர். அதன் பினரே தமிழ்நாட்டு அரசாங்கத்தின் ஒத்துழைபோட்டு எனது முயற்சி கைக்கூடியது'', என்றார் அவர்.

சிறகுகள் முளைத்து பறக்கும் ஒரு பறவை எத்தனை மகிழ்ச்சி கொள்ளுமோ, அது போல அந்த அனுமதியைப் பெற்று அயலக மாணவர்களுக்கு தமிழ்க்கல்வி போதிக்கும்போது தாம் அந்த பூரிப்பை அடைந்ததாக பெர்னாமா மேற்கொண்ட சிறப்பு நேர்காணலில், ஶ்ரீ ரோகிணி கூறினார்.

துயாயில் வசிக்கும் பிள்ளைகளுக்கு இது அவசியமாக என்று சில பெற்றோர்கள் முன் வைத்த கேள்விகளுக்கும், கற்றல் கல்வி மையத்தின் தோற்றுனர் இவ்வாறு பதில் அளித்துள்ளார்.

''30 நாட்களில் தமிழ் பேச முடியும். ஆனால், திருக்குறைளையோ, சங்க இலக்கியங்களையோ கற்றுக்கொள்ள முடியாது. அதனை இதுபோன்று வகுப்புகள் மூலமே பிள்ளைகள் கற்றுக்கொள்ளமுடியும் என்று பல விளக்கங்களைக் கொடுத்து பெற்றோர்களின் சம்மதம் பெற்றேன்'', என கூறினார்.

அத்தனை சவால்களைக் கடந்து, துபாயில் தமிழ்ப்பணி செய்து வரும்  முனைவர் ஶ்ரீ ரோகிணி, மலேசியாவில் நடக்கும் 11-வது உலகத் தமிழ் ஆராய்ச்சி மாநாட்டில் சிறப்பு பேச்சாளராக அழைக்கப்பட்டுள்ளார்.

ஒரு பெண்ணாய், தாயாய்,  அயலகத்தில் தமிழுக்கு பாடசாலை அமைத்து தமிழ் கற்ற சமுதாயத்தை உருவாக்கும் பணியைப் தமிழ்நாட்டின் ஏட்டுகள் பாராட்டும் அதேவேளையில், முனைவர் ஶ்ரீ ரோகிணிக்கு பெர்னாமா  தமிழ் செய்திகளும் அன்பு வாழ்த்துகளைத் தெரிவித்துக் கொள்கிறது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


உலகத் தமிழ் ஆராய்ச்சி மாநாடும் வரலாறும்

சிறப்புச் செய்தி

உலகத் தமிழ் ஆராய்ச்சி மாநாடும் வரலாறும்

22/07/2023 08:41 PM

கோலாலாம்பூர், 22 ஜூலை (பெர்னாமா) --
உலகத் தமிழாராய்ச்சி மாநாடு என்பது, உலக நாடுகளில் உள்ள தமிழ் எழுத்தாளர்கள், ஆய்வாளர்கள், அறிஞர்கள், பேச்சாளர்கள், படைப்பாளர்கள் ஆகியோரை ஒன்றிணைத்து தமிழ்மொழி வளர்ச்சிக்கான வழிமுறைகள் மற்றும் தமிழாய்வு பற்றிய விவாதங்களை நடத்தும் உலக மாநாடு ஆகும்.

தவத்திரு தனிநாயகம் அடிகளாரின் முயற்சியால் 1964-ஆம் ஆண்டு, டெல்லியில் உருவான உலகத் தமிழாராய்ச்சி மன்றம்,  ஈராண்டுக்கு ஒருமுறை உலகத் தமிழாராய்ச்சி மாநாட்டை நடத்த வரையறுத்து வைத்தது.

முதலாவது உலகத் தமிழ் ஆராய்ச்சி மாநாடு

1961-1970-வரை  மலாயாப் பல்கலைக்கழகத்தின் இந்திய ஆய்வியல் துறையின் அப்போதைய தலைவரான தனிநாயக அடிகளார் முயற்சியில், உலகத் தமிழாராய்ச்சி முதல் மாநாடு, 1966-ஆம் ஆண்டு ஏப்ரல் 16 தொடங்கி 23-ஆம் தேதி வரையில் எட்டு நாட்கள் கோலாலம்பூரில் நடத்தப்பட்டது.

துன் சம்பந்தன் தலைமையில் நடைபெற்ற இம்மாநாட்டில், அப்போதைய தமிழக முதலமைச்சர் எம். பக்தவத்சலம்  கலந்து கொண்டார்.

2-வது உலகத் தமிழ் ஆராய்ச்சி மாநாடு

1967-ஆம் ஆண்டு, தமிழ்நாட்டில், திமுக வெற்றி பெற்றதை அடுத்து, சென்னையில்,  இரண்டாவது அனைத்துலகத் தமிழாராய்ச்சி மாநாட்டை நடத்த திமுக முன்வந்தது.

1968 ஆம் ஆண்டு ஜனவரி 3-10-ஆம் தேதிவரை சென்னையில், நடைபெற்ற இம்மாநாட்டை அப்போதைய தமிழக முதல்வர் அறிஞர் அண்ணா முன்னின்று நடத்தினார்.

40 நாடுகளில் இருந்து 430 பேர் கலந்து கொண்டிருந்தனர்.

3-வது உலகத் தமிழ் ஆராய்ச்சி மாநாடு

ஈராண்டுகள் கழித்து, மூன்றாம் தமிழாராய்ச்சி மாநாடு 1970-ஆம் ஆண்டு பாரிஸ் மண்ணில் நடைபெற்றது.

1970 -ஆம் ஆண்டில் ஜனவரி 15-18 வரை நான்கு நாட்கள் நடைபெற்ற இம்மாநாட்டில், 26 நாடுகளிலிருந்து 180 பேராளர்கள் பங்கேற்ற வேளையில், அப்போதைய தமிழ்நாட்டு முதல்வரான கலைஞர் மு கருணநிதி மற்றும் பேராசிரியர்  ஜீன் பிலியோசா முன்னின்று நடத்தினர்.

4-வது உலகத் தமிழ் ஆராய்ச்சி மாநாடு

முதல் மூன்று மாநாடுகள் ஆராய்ச்சி மன்றத்தின் கொள்கைபடி ஈராண்டுகளுக்கு ஒரு முறை நடந்த வேளையில், நான்காவது மாநாடு பல்வேறு காரணங்களால் நான்காண்டு கழித்து இலங்கை யாழ்பாணத்தில் நடைபெற்றது.

வெளிநாடுகளின் உதவியின்றி 1974-ஆம் ஆண்டு ஜனவரி 3 தொடங்கி 9 வரை, நடந்த இந்த மாநாட்டில், 106 ஆய்வுக் கட்டுரைகள் படைக்கப்பட்டன.

அதேவேளையில், இம்மாநாட்டின்போது நடந்த கலவரத்தில் 14 தமிழர்கள் கொல்லப்பட்டதும் வரலாற்று துயரமாகும்.

5-வது உலகத் தமிழ் ஆராய்ச்சி மாநாடு

முதலில் நடைபெற்ற 4 மாநாடுகள் தனிநாயகம் அடிகளாரின் முயற்சியால் நடைபெற்ற வேளையில், அவரது மறைவுக்குப் பிறகு, 5-ஆவது மாநாட்டைத் தொடர்ந்து நடத்தப் போதிய வசதியில்லாமல் மன்றத்தின் வேகம் குறைந்தது.

8 ஆண்டுகளுக்குப் பிறகு 1981-ஆம் ஆண்டு ஜனவரி 4 தொடங்கி 10 வரை ஐந்தாவது மாநாடு, சொற்பொழிவு, கலைநிகழ்ச்சிகளோடு பெரும் விழாவாக மதுரையில் நடத்தப்பட்டது.

அப்போது, தமிழ்த்தாயின் திருவுருவச் சிலையை, அன்றைய தமிழ்நாட்டு முதல்வர் எம்.ஜி.ஆர் மதுரையில் திறந்து வைத்தார்.

6-வது உலகத் தமிழ் ஆராய்ச்சி மாநாடு

பின்னர் 5 ஆண்டுகளுக்குப் பிறகு, 1987-ஆம் ஆண்டு கோலாலம்பூரில் 6-வது மாநாடு நடைபெற்றது

மறைந்த துன் சாமிவேலு தலைமையேற்ற இம்மாநாட்டில், 230 ஆய்வு கட்டுரைகள் சமர்ப்பிக்கப்பட்டன.

7-வது உலகத் தமிழ் ஆராய்ச்சி மாநாடு

பின்னர்,  7-ஆவது மாநாடு  நவம்பர் 15-19-வரை, ஆப்பிரிக்கா மொரீசியசில் 7-ஆவது மாநாடு 1989-ஆம் ஆண்டு டிசம்பரில் நடைபெற்றது.

8-வது உலகத் தமிழ் ஆராய்ச்சி மாநாடு

அதனை அடுத்து, ஏழு ஆண்டுகளுக்குப் பிறகு எட்டாவது உலகத் தமிழாராய்ச்சி மாநாடு தஞ்சாவூரில் 1995-ஆம் ஆண்டு ஜனவரி நடைபெற்றது.

அன்றைய  தமிழ்நாட்டு முதல்வர் ஜெ. ஜெயலலிதா தலைமையில், மிகுந்த பொருட் செலவில் மிகவும் பிரம்மாண்டமாக அம்மாநாடு நடந்தேறியது.

9-வது உலகத் தமிழ் ஆராய்ச்சி மாநாடு

ஒன்பதாம்  உலகத் தமிழாராய்ச்சி மாநாட்டை 2015-ஆம் ஆண்டில் மீண்டும் மலேசியா ஏற்று நடத்தியது.

கோலாலம்பூர், மலாயாப் பல்கலைக்கழகத்தில் நடைபெற்ற இந்த மாநாட்டை உலகத் தமிழ் ஆராய்ச்சி நிறுவனம், மலேசிய உலகத் தமிழ் ஆராய்ச்சி நிறுவனம், மலாயாப் பல்கலைக்கழக இந்திய ஆய்வியல் துறை ஆகியவை கூட்டாக இணைந்து நடத்தின.

அதனை, துன் சாமிவேலுவுடன், முன்னாள் பிரதமர் டத்தோஶ்ரீ நஜிப் துன் ரசாக் அதிகாரப்பூர்வமாக தொடக்கி வைத்தனர்.

10-வது உலகத் தமிழ் ஆராய்ச்சி மாநாடு

பத்தாவது உலகத் தமிழாராய்ச்சி மாநாடு, 2019-ஆம் ஆண்டில், ஜூலை 3 முதல் 7-ஆம் தேதி வரை அமெரிக்கா சிகாகோவில் நடைபெற்றது.

உலகத் தமிழாராய்ச்சி மன்றம் வட அமெரிக்கத் தமிழ்ச் சங்கப் பேரவை, சிகாகோ தமிழ்ச் சங்கம் ஆகிய அமைப்புகளுடன் இணைந்து இம்மாநாட்டை  சிறப்பாக நடத்தினர்.

11-வது உலகத் தமிழ் ஆராய்ச்சி மாநாடு

பதினோராவது உலகத் தமிழாராய்ச்சி மாநாடு 2023 சிங்கப்பூரில் நடத்துவதற்காக திட்டமிடப்பட்டது. ஆனால், அம்மாநாடு அங்கு நடத்தப்படவில்லை.

1966-ஆம் ஆண்டு தொடங்கிய அந்த பாரம்பரியத்தின் தொடர்ச்சியாக மீண்டும் நான்காவது முறையாக மலேசியா 11-வது மாநாட்டை ஏற்று நடத்துகிறது.

ஓம்ஸ் அறவாரியத்தின் ஏற்பாட்டில், மலாயாப் பல்கலைக்கழக இந்திய ஆய்வியல் துறை மற்றும் உலகத் தமிழ் ஆராய்ச்சி நிறுவனம் இணைந்து நடத்தும் இம்மாநாடு, 'இணைய காலகட்டத்தில் தமிழ்மொழி'' என்ற கருபொருளில்  ஜூலை 21 தொடங்கி 23 வரை மூன்று நாட்களுக்கு நடைபெறுகிறது.

உள்நாடு மற்றும் 20-க்கும் மேலான வெளிநாட்டுகளைச் சேர்ந்த சுமார் ஆயிரத்திற்கும் அதிகமான பேராளர்கள் கலந்துகொண்டுள்ளனர்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

இராணுவ படையில் இந்திய இளையோர்களின் எண்ணிக்கை குறைவு - காரணம் என்ன?

25/07/2023 08:33 PM

கோலாலம்பூர், 25 ஜூலை (பெர்னாமா) --
தேசம் காத்திடும் பணியில், தன்னலமற்ற கடமை உணர்வோடும் தியாக குணத்தோடும் பாதுகாப்பு பணியில், சேவையாற்றும் இராணுவ வீரர்கள் என்றுமே போற்றுதலுக்குறியவர்கள்.

தரைப்படை, வான்படை, கடற்படை என்று தேச நலன்களைப் பாதுகாப்பதில் மிகுந்த துணிவையும் அர்ப்பணிப்பை கொண்ட இந்த ராணுவத்தில் மலாய்க்கார்ரகள் அல்லாதவர்களின் எண்ணிக்கை மிகவும் குறைந்துள்ளதாக நாட்டின் ராணுவ தளபதி ஜெனரல் முஹமட் அப்துல் ரஹமான் கூறியிருந்தார்.

இளம் வயதிலேயே பிள்ளைகளிடம் தேசப்பற்றை அதிகரிக்கச் செய்ய பள்ளிதோறும் விழிப்புணர்வு பிரச்சாரங்கள் தொடங்கப்பட வேண்டும் என்றும் அவர் கோரிக்கை வைத்திருந்தார்.

இந்நிலையில், ராணுவத்தில் மலாய்க்கார்ரகள் அல்லாதவர்கள், குறிப்பாக இந்தியர்களின் எண்ணிக்கை குறைவாக இருப்பதற்கான காரணங்கள் தொடர்பில் பெர்னாமா செய்திகள் மூத்த அதிகாரிகளின் நேர்காணலுடன் ஆய்வு ஒன்றையும் மேற்கொண்டது.

ஆயுதப்படையின் முக்கிய தளமான இராணுவத்தில் தற்போது, 85.8 விழுக்காட்டினர் மலாய்க்காரர்கள் என்றும், சபா சராவக்கைச் சேர்ந்தவர்கள் முறையே 7.6 மற்றும் 4.3 விழுகாட்டில் உள்ளனர்.

இந்தியர்கள் 1.4 விழுக்காட்டு அளவிலும், சீனர்கள் அதற்கும் குறைவாக 0.5 நிலையில் இருக்கின்ற வேளையில், பூர்வகுடியினர் 0.4 விழுக்காட்டைக் கொண்டிருக்கின்றனர்.

இராணுவத்தில் சேர்ந்தால் தங்கள் பிள்ளைகளுக்கு பெரிய எதிர்காலம் இல்லை, பதவி உயர்வு இல்லை என்று பெற்றோர்களுடன், இன்று இளையோர்கள் அதிகமானவர்கள் நம்புகின்றனர்.

ஓய்வு பெற்ற மூத்த வீரர்களின் பிள்ளைகள் கூட, சில காரணங்களால், இராணுவத்தில் இணைந்து சேவையாற்றுவதற்கு தயக்கம் காட்டுவதாக கூறுகின்றார், 1981-ஆம் ஆண்டு அரச மலேசிய வான்படையில் இணைந்து 2021-ம் ஆண்டில் பணி ஓய்வு பெற்ற பிரிகேடியர் ஜெனரல் டத்தோ தமிழேந்தி பெரியசாமி.

சிறுவயதில் ஒரு இராணுவ அதிகாரியின் கம்பீரத் தோற்றத்தைப் பார்த்தபோது, தாமும் இராணுவத்தில் சேர வேண்டும் என்ற உணர்வு மேலாங்கியதால், விமானப்படையில் இணைந்ததாக கூறிய தமிழேந்தி..

வான்படையில் இணைந்த பிறகே TABUNG PENDIDIKAN ANGKATAN TENTERA எனும் ராணுவ கல்வி திட்டத்தின் வாயிலாக இளங்கலை, முதுகலை என்று தமது கல்வித் தகுதியை வளர்த்துக்கொண்டு வான்படை போக்குவரத்தின் கட்டுப்பாட்டுப் பிரிவு அதிகாரியாக அவர் பதவி உயர்வு  கண்டிருக்கின்றார்.

''துப்பாக்கி, ஆயுதம் ஏந்துதல் என்று பிள்ளைகளை இராணுவத்தில் அனுப்புவதற்கு பெற்றோர்களுக்கு பயம் இருக்கும். ஆனால், இன்று நிலமை அப்படி இல்லை. அதில் சேர்ந்து உயர்கல்வியை அடைவதோடு, தங்களின் நிலையை உயர்த்திக்கொள்ள முடியும். தற்போதைய நவீன சூழலில் அரச மலேசிய இராணுவப்படை பல்வேறு பரணாம வளர்ச்சி அடைந்திருக்கின்றது'', என்றார் அவர்.

அதேவேளையில், இன ரீதியான வேறுபாடுகள் இருந்தாலும், சமய ரீதியான உரிமைகளில் இராணுவ தங்களில், இந்தியர்களுக்கு எந்தவொரு சிக்கலும் இதுவரை தாம் சந்தத்து இல்லை என்றும் தமிழேந்தி குறிப்பிட்டார்.

''இராணுவ தளங்களில் கோவில் உண்டு, வெள்ளிழமைகளில் கோவிலுக்கு செல்வதற்கு அனுமதி உண்டு. இதர விஷேச தினங்களில் விடுமுறை எடுத்துக்கொள்ள முடியும். பொதுவாக சமய விவகாரத்தில் அவர்கள் கை வைப்பதில்லை'', அவர் கூறினார்.

இதனிடையே, இராணுவத்தில் இந்தியர்களின் எண்ணிக்கை குறைவாக இருப்பதற்கு, அந்தொழில் குறித்த புரிதல் இளையோரிடம் அதிகம் இல்லை என்று,  கூறுகின்றார் தோட்டப்புறத்தில் பிறந்து வளர்ந்து வான்படையில் இணைந்து பணி ஓய்வு பெற்ற மற்றுமொரு மூத்த வாரண்ட் அதிகாரியான த. கவுண்டப்பன்.

அன்று தமக்கு சம்பளம் குறைவாக இருந்ததை ஒப்புக்கொண்ட கவுண்டப்பன், உள்ளே கற்றுகொண்ட திறைனை வைத்து, குறிப்பிட்ட வயதில் சேவைக் காலம் முடிந்த பின்னர் அதிகம் வருமானம் தேட முடிவதாக குறிப்பிட்டார்.

தமக்கு பிறகு தமது மகளை விமானபடையில் சேர்க்கும் தமது எண்ணம் ஈடவேறவில்லை என்பதையும் கவுண்டப்பன் குறிப்பிட்டு பேசினார்.

''உண்மையில், எனது மகளை விமானப்படையில் சேர்க்க வேண்டும் என்ற எண்ணம் எனக்கு இருந்தது. ஆனால் அதற்கு அவர் இணங்கவில்லை. உடல் வருத்திகொள்ள விருப்பமில்லை'', என்று கூறிவிட்டார் என்று கவுண்டப்பன் தெரிவித்தார்.

இராணுவதில் பணிஓய்வு பெற்ற உறுப்பினர்களோடு PLEDGE எனும் அசர சார்பற்ற இயக்கத்தின் மூலம், இந்திய மாணவர்களின் கல்வி வளர்ச்சியில், நிதி உதவிகள் செய்யும் பணியை மேற்கொண்டு வரும் இவர்கள்...

இராணுவத்தில், இந்திய இளைஞர்களின் எண்ணிக்கையை அதிகரிக்க  தமிழ்ப்பள்ளிகளின் தலைமையாசியர்கள், பெற்றோர் ஆசிசியர் சங்கம் மற்றும் அரச சார்பற்ற அமைப்புகள் அதிகமாக விழிப்புணர்வு நடவடிக்களைத் தொடங்க வேண்டும் என்று பெர்னாமாவிடம் கூறினர்.

மற்றுமொரு நிலவரத்தில், 1980-களில், இராணுவத்தில் மலாய்க்காரகளின் எண்ணிக்கை 60 விழுகாடாக இருந்த வேளையில், மலாய்க்காரர்கள் அல்லாதவர்களின் நிலை 40 விழுகாட்டில் இருந்திருக்கின்றது.

அதிலும் குறிப்பாக, அன்று 20 விழுக்காட்டை எட்டியிருந்த இந்தியர்களின் எண்ணிக்கை அது படிப்படியாக குறைந்து இன்று இரண்டு விழுக்காட்டிற்கும் குறைவாக உள்ளது.

அதற்கான காரணங்களைக் கண்டறிய, இண்ஸ்டாகிராமில் பெர்னாமா செய்திகள் மேற்கொண்ட ஆய்வில் சரியான புரிதல் இல்லை என்பதற்கு அதிகமானவர்கள் அதாவது 46 விழுக்காடினர் வாக்களித்துள்ளனர்.

அதனை அடுத்து, குறந்த சம்பளம் மற்றும் பதவி உயர்வு இல்லை என்பதற்கு 25 விழுக்காடு வாக்குகள் பதிவாகி உள்ளது.

விருப்பம் இல்லை என்ற காரணத்திற்கு 21 விழுக்காட்டினர் பதிலளித்த வேளையில், தேசப்பற்று குறைவு என்பதை மறுக்கும் வகையில், 8 விழுக்காடு வாக்கே பதிவானது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

3 தலைமுடிகளை வைத்தே உடலின் பிரதான உறுப்புகளின் பிரச்சனைகளைக் கண்டறியும் HAIR PROFILING

26/07/2023 07:37 PM

பிரிக்பீல்ட்ஸ், 26 ஜூலை (பெர்னாமா) --
 உடல் ஆரோக்கியத்தை கண்டறிய இரத்தம் மற்றும் சிறுநீர் பரிசோதனைகள் மேற்கொள்வது இயல்பு.

ஆனால், இன்றைய மருத்துவ தொழில்நுட்ப வளர்ச்சியின் உச்சமாக வெறும் மூன்று தலை முடிகளில், உடலின் பிரதான உறுப்புகளில் ஏற்பட்டுள்ள அனைத்து பிரச்சினைகளையும் HAIR PROFILING என்ற மருத்துவப் பரிசோதனை மூலம் கண்டறிய முடியும்.

இருப்பினும், இச்சேவை குறித்து குறைவானர்களே அறிந்து வைத்திருப்பதாக கூறுகிறார் அம்மருத்துவ முறை சார்ந்த நிபுணர் டாக்டர் கவிதா கலைமணி.

தலையிலிருந்து மூன்றே மூன்று முடிகளை மட்டும் வேரோடுப் பிடுங்கி அதை ஆய்வகத்திற்கு அனுப்பி அதன் மூலமாக சம்பந்தப்பட்டவர்கள் எதிர்கொள்ளும் உடல் சார்ந்த பிரச்சனைகளைக் கண்டறிய முடியும்.

கடந்த 15 ஆண்டுகளுக்கு முன்னதாக ஜெர்மனியில் முதன் முறையாக இப்பரிசோதனை மேற்கொள்ளப்பட்டது.

இதன் மூலமாக நோய் எதிர்ப்பு சக்தியின் தன்மை, குடல் மற்றும் வயிறு தொடர்பிலான பிரச்சனை மற்றும் ரத்த சீரோட்டம் ஆகியவை குறித்து துல்லியமாக கண்டறியப்பட்டதால், பல உலக நாடுகளில் இப்பரிசோதனைக்கு நல்வரவேற்பு கிடைத்தது.

மலேசியாவைப் பொருத்தவரை கடந்த எட்டு ஆண்டுகளுக்கு முன்னதாகத் தான் இந்த முறை அறிமுகப்படுத்தப்பட்டதாகக் கூறிய டாக்டர் கவிதா, இதன் தன்மைகள் குறித்து விவரிக்கிறார்.

''இது ஒரு மேல் மரபியல் கல்வியாகும். இது குறித்து பேசுகையில் அதிகமானோர் இதை மரபணு சோதனை என்று நினைப்பர். ஆனால் அது உண்மையில்லை. மரபணு என்பது நம் உடலில் மாறாத ஒன்று. ஆனால் மேல் மரபியலில் சில மாற்றங்கள் ஏற்படும். அதுவும் மூன்று மாதத்திற்கு ஒருமுறை இந்த மாற்றம் நிகழ்ந்த வண்ணமாக இருக்கும்,'' என்று அவர் கூறினார்.

EPIGENETIC எனப்படும் மேல் மரபியல், ஒவ்வொரு மூன்று மாதங்களுக்கு ஒருமுறையும் மாற்றம் கண்டு வரும்.

எடுத்துக்காட்டாக, சில மாதங்களுக்கு முன்னதாக உட்கொண்ட உணவு வகைகள் இப்போது சாப்பிட முடியாமல் போவதும் அதேபோல இதற்கு முன்னர் சாப்பிட முடியாத உணவுகளை இப்போது உடல் ஏற்றுக் கொள்வதும் பலருக்கு ஏற்படுவதுண்டு.

அப்போது ஏற்படும் உடல் ரீதியிலான மாற்றங்களே இந்த மேல்மரபியலாக குறிப்பிடப்படுகின்றது என்று டாக்டர் கவிதா தெரிவித்தார்.

அதேபோல போதுமான ஊட்டச் சத்து பெறுவதற்காக உட்கொள்ளப்படும் வைட்டமின்களும் உடலுக்கு போதுமான அளவில் உள்ளதா அல்லது அளவுக்கு அதிகமாக உள்ளதா என்பதையும் இந்த HAIR PROFILING பரிசோதனை மூலமாக கண்டறிந்துவிடலாம் என்று அவர் குறிப்பிட்டார்.

''ஒருவேளை உங்களுக்கு உடல் சரியில்லை என்று இரத்தப் பரிசோதனை செய்கையில் அனைத்துமே நலமாக உள்ளதாகவே அந்த அறிக்கை காட்டும். ஆனால் உங்கள் உடலில் ஏதோ செய்கிறது என்பதை உங்களால் நன்கறிய முடியும். குறிப்பாக அந்த வேறுபாட்டை எளிதில் உணர முடியும். ஆனால் சிகிச்சையகத்திற்கோ அல்லது மருத்துவமனைக்கோ செல்கையில் உடலில் எந்த உபாதைகளும் என்று அது காட்டும். ஆனால் HAIR PROFILING-ங்கின் அறிக்கை மாறுபட்டிருக்கும்,'' என்று அவர் குறிப்பிட்டார்.

மேலும், 36 பக்கங்கள் அடங்கிய அந்த மருத்துவ அறிக்கையில், பாதிப்பின் அளவு, எவ்வகையான உணவு, பழம், நீர் ஆகியவற்றை எடுத்துக் கொள்வது என்பது மட்டுமின்றி, என்னென்ன உணவுகளை தவிர்க்க வேண்டும், எவ்வாறான வாழ்க்கை முறையைப் பின்பற்றுவது போன்ற அனைத்து விவரங்களும் அதில் பட்டியலிட்டு தெளிவாக விளக்கப்பட்டிருக்கும் என்று கவிதா கூறினார்.

HAIR PROFILING பரிசோதனை மரபணு தொடர்புடையது என்பதால் கடந்த, நிகழ் மற்றும் எதிர்கால ஆரோக்கியம் குறித்தும் இச்சோதனையில் தெரிந்து கொள்ள முடியும் என்று அவர் தெரிவித்தார்.

மேலும், தொற்றா நோய்களைத் தவிர, மக்கள் எதிர்நோக்கும் சில பிரச்சினைகளையும் இப்பரிசோதனையின் மூலமாக அறிய முடிவதாக டாக்டர் கவிதா தெளிவுபடுத்தினார்.

நாட்டில் உள்ள குறிப்பிட்ட சில தனியார் சிகிச்சையங்களில் இப்பரிசோதனையை மேற்கொள்ளலாம்.

பெர்னாமா தமிழ்ச்செய்திக்கு வழங்கிய சிறப்பு நேர்க்காணலில் டாக்டர் கவிதா அத்தகவல்களை வழங்கினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

தமிழாய்வுகளை ஊக்குவிக்கும் முயற்சியே தமிழாராய்ச்சி மாநாடு

27/07/2023 08:31 PM

கோலாலம்பூர், 27 ஜூலை (பெர்னாமா) --
 உலகத் தமிழ் ஆராய்ச்சி மன்றம், மலாயாப் பல்கலைக்கழக இந்திய ஆய்வியல் துறை, மற்றும் ஓம்ஸ் அறவாரியம் ஆகிய முத்தரப்பு ஒத்துழைப்போடு 11-வது உலகத் தமிழ் ஆராய்ச்சி மாநாடு மலேசியாவில் நடைபெற்றது.

குறை நிறைகளின்றி எந்தவொரு நிகழ்வும் முழுமையாகாது எனும் அடிப்படையில், நடந்து முடிந்த உலகத் தமிழ் ஆராய்ச்சி மாநாட்டில், சில குறைகள் இருந்திருக்கலாம்.

ஆனால், போதிய கால அவகாசம் இல்லை என்பதே அதற்கான முதன்மை காரணம் என்று கூறுகின்றார் மலாயாப் பல்கலைக்கழக இந்திய ஆய்வியல் துறை தலைவர், முனைவர் சிவபாலன் கோவிந்தசாமி.

நான்காவது முறையாக மலேசியாவில் நடைபெற்ற இம்மாநாடு, முதலில் வேறு சில நாடுகளில் நடத்த திட்டமிடப்பட்டு, இறுதியாக மலாயாப் பல்கலைக்கழக இந்திய ஆய்வியல் துறையிடம் வந்தடைந்தது.

ஒரு குறுகிய காலகட்டத்தில், உலக நாடுகளில் உள்ள தமிழ் ஆர்வலர்களை ஒன்றிணைத்து, ஒரு மாநாட்டை நடத்த முடியுமா என்ற கேள்விக்கு, கூட்டு முயற்சியின் வழி அதனை சாதிக்க முடிந்ததாக முனைவர் சிவபாலன் கூறினார்.

இம்மாநாட்டை நடத்துவதற்கு ஒன்றரை ஆண்டுகால தயாரிப்பு பணிகள் தேவை எனும்போது, கடந்த நான்கு ஐந்து மாதங்களில், அவற்றை செய்து முடிக்க வேண்டிய சூழல் ஏற்பட்டதாகவும் அவர் விளக்கினார்.

''பல்கலைக்கழத்தின் அனுமதி வாங்குவதற்கு காலம் எடுக்கும். அது கிடைத்தால்தான் பொது மக்களுக்கு நாம் அறிவிக்க முடியும். ஆய்வுகளை சமர்பிக்க கேட்கவும் முடியும். ஆதலால் கால அவகாசம் போதவில்லை. அடுத்து கவியரங்கம் நடத்த விருப்பம் இருந்தது. அதற்கும் நேரம் வாய்ப்பளிக்கவில்லை'', என்றார் அவர்

அதோடு, நாட்டில் உள்ள பல்வேறு அமைப்புகளையும் இப்பயணத்தில் இணைத்துக் கொண்டு செல்வதற்கான அவகாசமும் போதவில்லை என்று கூறிய சிவபாலன், மலாயப் பல்கலைக்கழக விரிவுரையாளர்கள், மாணவர்கள், தன்னார்வலர்களை அடுத்து, ஓம்ஸ் அறவாரியத்தின் பங்களிப்பும்  இதில் அளப்பரியது என்றார்.

இந்திய ஆய்வியல் துறை மாணவர்களுக்கான திட்டங்கள், போதிய நிதியின்றி செயல்படுத்த முடியாத நிலையில், மாநாட்டு மேடையில் பிரதமரின் 20 லட்சம் ரிங்கிட் மானிய அறிவிப்பு தங்களை ஆச்சரியப்பட வைத்ததாக முனைவர் சிவபாலன் குறிப்பிட்டார்.

ஆராய்ச்சி பதிப்பு, தமிழ் இலக்கியங்களை மலாய், ஆங்கிலத்திற்கு மொழி பெயர்த்தல், உள்ளூரிலிந்து அயலகம் எனும் இருவழி புத்தாக்க நிகழ்ச்சி, இந்திய ஆய்வியல் துறையை பிரபலமடையச் செய்வது என்று 10 கூறுகள் அடங்கிய திட்டங்கள் மலாயாப் பல்கலைக்கழக அனுமதியோடு மேற்கொள்ளப்படும் என்றும் அவர் குறிப்பிட்டார்.

மாநாட்டு தருணங்களில் எழுந்த சில சர்ச்சைகளையும் பரபரப்புகளையும், ஏற்பாட்டு குழுவினருக்கு சாதகமான சூழலை ஏற்படுத்தியதாக கூறிய முனைவர் சிவபாலன், அதன் மூலம் இம்மாநாடு மக்களால் கவனம் ஈர்க்கப்பட்டு வெற்றிகரமாக நடத்தி முடிக்கப்பட்டதாக பெர்னாமா செய்திகள் மேற்கொண்ட சிறப்பு நேர்க்காணலில் கூறினார்.

இதனிடையே, 11-வது உலகத் தமிழ் ஆராய்ச்சி மாநாட்டை, மலாயா பல்கலைக்கழக இந்திய ஆய்வியல் துறையினரோடு ஏற்று நடத்தியதில் ஓம்ஸ் அறவாரியம் பெருமையும் நிறைவும் கொள்வதாக அதன் தலைவர் ஓம்ஸ் பா. தியாகராஜன் கூறினார்.

ஆண்டுதோறும், இந்திய ஆய்வியல் துறை மாணவர்களுக்கு, ஓம்ஸ் அறவாரியம் நடத்தும் தங்கப் பதக்க கெளரவிப்பு விழா, இம்முறை உலகத் தமிழ் ஆராய்ச்சி மாநாட்டு மேடையில், தமிழறிஞர்கள் முன்னிலையில் நடந்தேறியது சிறப்பு அம்சமாக அமைந்ததாக ஓம்ஸ் தியாகராஜன் குறிப்பிட்டார்.

''85 மாணவர்களை நாங்கள் கெளரவித்தோம். அவர்களை ஆண்டுதோறும் பெருமைப்படுத்துவது எங்கள் இலக்கு.  இம்முறை அறிஞர்கள் சபையில் அவர்களுக்கு இந்த அங்கீகாரம் மிகப் பெரிய பெருமையாகும்'', என்றார் அவர்.

இதுபோன்ற அங்கீகாரங்கள் மூலம், நாட்டில் தமிழ்க் கல்வி மீதான பற்றும் தமிழ்ப் பள்ளிகளில் பிள்ளைகளைச் சேர்க்கும் எண்ணமும் பெற்றோரிடையே மேலோங்கும் எனவும் அவர் கூறினார்.

இந்தியா, சீனா, மொரிசீயஸ், அமெரிக்கா, சிங்கப்பூர், ஐக்கிய அரபு சிற்றரசு என்று உள்ளூர் உட்பட 10 உலக நாடுகளிலிருந்து 400 பேராளர்கள், 300 தொண்டூழியர்கள், 4 ஆயிரம் பார்வையாளர்கள் ஒன்று கூடி நடத்திய இந்த வரலாற்று சிறப்புமிக்க மாநாடு குறைகளே இல்லாமல் முடிந்திருக்காது.

ஆனாலும், அவ்வப்போது எழுந்த சில சிக்கல்களுக்கு, தமிழன்னையின் ஆசியோடு தீர்வும் காணப்பட்டதாக தியாகராஜன் பெர்னாமா செய்திகளிடம் தெரிவித்தார்.

12-வது உலகத் தமிழ் ஆராய்ச்சி மாநாடு 2025-ஆம் ஆண்டில் சிங்கப்பூரில் நடைபெறும் என்று அறிவிக்கப்பட்டுள்ளது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

தொன்மை வரலாற்றின் புகலிடமாகத் திகழும் 'சிற்பக்கலை'

28/07/2023 07:59 PM

கோலாலம்பூர், ஜூலை 28 (பெர்னாமா) --
மனித நாகரிகத்தையும் அதன் வளர்ச்சியையும் எடுத்தியம்பும் சான்றுகளில் சிற்பக்கலையைக் காட்டிலும் சிறந்த படைப்பு வேறொன்றுமில்லை.

அதிலும், கண்ணால் கண்ட உருவங்களை விட, மன ஓட்டத்தின் கற்பனை உருவங்களை, சற்றும் அதன் தன்மையும் வடிவமும் மாறாது செதுக்கி, அஃறிணையை உயர்திணையாக உருமாற்றும் சாணக்கியர்கள் சிற்பிகளாவர்.

மாக்கல், பளிங்குக்கல், சலவைக்கல், மரம், செப்புத் திருமேனி, சிமென்ட் உள்ளிட்ட பலவற்றிலிருந்து சிற்பங்களை வடித்தாலும் கருங்கல்லை செதுக்கி அதிலிருந்து உருவாக்கக்கூடிய முழுவடிவச் சிற்பங்களே காலத்தைக் கடந்து நிற்கும் என்கிறார் தமிழ்நாடு, மாமல்லபுரத்தைச் சேர்ந்த பாஸ்கரன் தங்கவேல்.

இன்றைய நமது கலை சங்கமம் அங்கத்தில், 40 ஆண்டுகளுக்கும் மேலாக சிற்பக்கலையில் நீண்ட அனுபவம் கொண்ட பாஸ்கரன் தமது அனுபவங்களைப் பகிர்ந்து கொள்கிறார்.

தமிழ்நாட்டின் வரலாற்றுத் தளமான மாமல்லபுரத்தில் 1,300 ஆண்டுகளுக்கு முன்னதாக பல்லவர் காலத்தில் உருவாக்கப்பட்ட சிற்பங்கள் குடைவரைக் கோயில்கள், கட்டுமானக் கோயில்கள், படைப்புச் சிற்பங்கள் ஆகியவை உலகளவில் இன்றும் பிரசித்திப் பெற்று வருகின்றன.

அதன் பொருட்டு மரபு சிற்பக்கலையை அழியாமல் பாதுகாக்கும் வகையில் கடந்த 1957-ஆம் ஆண்டு முதல், அங்கு தமிழ்நாட்டு அரசால் இயக்கப்பட்டு வரும் சிற்பக் கலை கல்லூரியில் சுமார் எட்டு ஆண்டுகளுக்கும் மேலாக கல்வி கற்று அதன் பெரும்பாலான நுணுக்கங்களைக் கற்றுத் தேர்ந்த பின்னரே தாம் இத்துறையில் நம்பிக்கையோடு கை வைக்கத் தொடங்கியதாக தங்கவேல் பாஸ்கரன் கூறினார்.

அந்த வகையில், முதல் வாய்ப்பே வெளிநாட்டிலிருந்து கிடைத்ததாகவும் அதுவே தாம் நீண்ட நாட்களாக வடித்த சிற்பக்கலை எனவும் அவர் குறிப்பிட்டார்.

''அயர்லாந்தில் பெரிய சிற்ப வடிப்பு வேலைகள் மூலமாக என் பணியை முதன் முறையாகத் தொடங்கினேன். அந்த வேலைகளை நிறைவு செய்வதற்கு எனக்கு 16 ஆண்டுகள் அவகாசம் தேவைப்பட்டது. வாழ்க்கையை பற்றி விளக்கும் வகையில் அந்த கலைச் சிற்பம் இடம்பெற்றிருந்தது,'' என்று அவர் கூறினார்.

சிற்பக் கலை பயில்வதற்கு வரைகலை உத்தி மிகவும் அவசியமானது.

வரைகலையில் ஈடுபாடு உள்ளவர்களுக்கு சிற்பக்கலை பயில்வதில் அதிகமான சவால்கள் இருக்காது என்று கருத்துரைத்த தங்கவேல் பாஸ்கரன், எந்த சிற்பமாக இருந்தாலும் அதை தங்களுக்கான பாணியில் வடிப்பதன் மூலமாகவே பலரின் கவனத்தை ஈர்க்க முடியும் என்று கூறினார்.

''ஒரு சிலை செய்யும் போது அதற்கான அமைப்பு, கற்பனை சக்தி, சிலையில் இயக்கம், தத்துவம், வரைபடம் ஆகியவை சரியாக இருக்க வேண்டும். மேலும் நீளம், அகலம், உயரம், பாரம் அனைத்துமே சமசீராக இருந்தால் மட்டுமே நினைத்த மாத்திரத்தில் சிலையை உருவாக்க முடியும்,'' என்று அவர் குறிப்பிட்டார்.

மலேசியாவில் பல ஆலயங்களுக்கு கருங்கல் சிலைகளை தமது கலைக்கூடத்திலிருந்து தாம் வடிவமைத்துக் கொடுத்துள்ளதாக அவர் தெரிவித்தார்.

அதிலும் சில மாதங்களுக்கு முன்னதாக, சிங்கப்பூரிலுள்ள ஒரு நிறுவனத்திற்கு  திருவள்ளுவரை முதன்மையாகவும் மற்ற உலக அறிஞர்கள் அவரைச் சுற்றிலும் உள்ளது போன்ற ஒரு கருங்கல் சிலையைச் செய்து கொடுத்தது பெரும் வரவேற்பைப் பெற்றதாகவும் தங்கவேல் பாஸ்கரன் குறிப்பிட்டார்.

இதனிடையே, தமிழ்நாட்டில் உள்ள இளைஞர்கள் இன்னமும் சிற்பக்கலை மீது மோகம் கண்டு அதன் நுட்பங்களை முறையாக கற்று வரும் வேளையில், மலேசியர்களுக்கு அத்துறை மீது ஆர்வம் மிகவும் குறைவாக இருப்பதாகவும் வாய்ப்பு கிடைத்தால் அவர்களுக்கு முறையாக சொல்லித் தரவும் தாம் தயாராக இருப்பதாக  தங்கவேல் பாஸ்கரன் கூறினார்.

பெர்னாமா செய்திகளுக்கு வழங்கிய சிறப்பு நேர்க்காணலின் போது அவர் அத்தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: மாலை 7:00 மணி மறுஒளிபரப்பு: இரவு 1130 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

போதிய தூக்கமின்மை நீரிழிவு நோயிற்கு வித்திடுகிறதா?

Regular, consistent sleep and a change in lifestyle habits are effective treatments for headaches that do not rely on the use of medication.

02/08/2023 07:46 PM

கோலாலம்பூர், 02 ஆகஸ்ட் (பெர்னாமா)
-- நாளெல்லாம் உழைத்து, களைத்த உடலுக்கு தேவை, ஓய்வு.

அந்த ஓய்வு முழுமையாகக் கிடைப்பது, நிம்மதியான உறக்கத்தில் மட்டுமே.

ஆனால், ஒரு மனிதன் அளவுக்கு அதிகமாக தூங்குவதும் ஆபத்து.

அதேவேளையில், போதுமான தூக்கமில்லாததும் ஆபத்து என்கின்றனர் மருத்துவ நிபுணர்கள்.

இந்தத் தூக்கத்திற்கும் நீரிழிவு நோய்க்கும் மிகப்பெரிய தொடர்பு இருப்பதாகவும், ஆய்வுகள் காட்டுகின்றன.

ஆரோக்கியத்திற்கு உணவு எப்படி முக்கியமோ, அதுபோலதான் தூக்கமும்.

நிம்மதியான தூக்கமின்மையால், ஒருவர் உயர் ரத்த அழுத்தம், உடல் எடை அதிகரிப்பு, இதய குறைபாடுகள், மனச்சோர்வு, குழப்பம் என்று பல விளைவுகளை எதிர்நோக்க நேரிடும்.

அதில், ஆயுள்வரை தொடரும் நீரிழிவு நோயும் ஒன்றாகும் என்கிறார் போர்ட்டிக்சன் மருத்துவமனையைச் சேர்ந்த மருத்துவ மற்றும் அகச்சுரப்பியல் நிபுணர் டாக்டர் தேவிகா இலட்சுமணன்.

''போதுமான தூக்கமின்மை, தடைப்பட்ட தூக்கம், தரமற்றத் தூக்கம், அதிக அளவிலான தூக்கம் போன்றவை குளுகோஸ் செயல்படும் அளவைக் குறைக்கிறது. 4 முதல் 5 நாட்கள் போதுமான தூக்கமின்மையால் இன்சுலின் உணர்வுத்திறன் 30 விழுக்காடு குறைவதாகவும் நீரிழிவு நோய் ஏற்படுவதற்கான வாய்ப்பு 40 விழுக்காடு அதிகமாக இருப்பதாகவும் பல ஆய்வுகள் காட்டுகின்றன,'' என்றார் அவர்.

தூக்கமின்மைக்கும் நீரிழிவு நோய்க்கும் உள்ளத் தொடர்பு தெளிவாக தெரியாவிட்டாலும், ஐந்து மணி நேரத்திற்குக் குறைவாக தூங்குபவர்களுக்கு அந்நோய் ஏற்படுவதற்கான வாய்ப்புகள் அதிகம் இருப்பதாக ஆய்வுகள் காட்டுவதை டாக்டர் தேவிகா சுட்டிக் காட்டினார்.

''பல ஆய்வுகள் தூக்கமின்மையை நாள்பட்ட நோய்களுடன் தொடர்புப்படுத்தி கூறுகின்றன. அதாவது, நீரிழிவு நோய், உடல் பருமன், இருதய நோய் போன்ற நோய்களுக்கான மூலக் காரணம் தூக்கமின்மை என்று ஆய்வுகள் காட்டுகின்றன. ஐந்து மணி நேரத்திற்கும் குறைவாக தூங்குபவர்களுக்கு நீரிழிவு நோய் ஏற்படுவதற்கான இரு மடங்கு ஆபத்து உள்ளது,'' என்று அவர் மேலும் குறிப்பிட்டார்.

தூக்கமின்மை எவ்வாறு நீரிழிவு நோய்க்கு வித்திடுகின்றது என்பதற்கான சில அனுமானங்கள் முன் வைக்கப்பட்டிருப்பதாகவும் டாக்டர் தேவிகா தெளிவுப்படுத்தினார்.

அதில், உடலில் இன்சுலின் உணர்திறன் குறைவது, கோர்டிசல் எனப்படும் மன உளைச்சல் ஹார்மோன் அதிக அளவில் வெளியேறுவதால் உடலில் உள்ள இன்சுலின் உற்பத்தியை தடுப்பது மற்றும் ஒக்ஸிடதிவ் மன உளைச்சல், வீக்கம் போன்றவை வழியும் உடலில் இனிப்பின் அளவு அதிகரிக்கிறது.

''இந்தத் தூக்கமின்மை பசி ஹார்மோன்களான க்ரேலின் மற்றும் லெப்டினை பாதிக்கிறது. க்ரேலின் பசியைக் கூட்டும் அதேவேளையில், லெப்டின் வயிறு நிரம்பிய உணர்வையும் அளிக்கிறது. இந்த இரண்டு ஹார்மோன்களும் பாதிக்கப்படுவதால் ஒருவர் அதிகம் சாப்பிடுவதும், எவ்வளவு உண்டாலும் வயிறு நிரம்பாத உணர்வையும் ஏற்படுத்துகின்றது. இதனால், அவர்கள் அதிக அளவில் உண்பதோடு, உடல் எடை அதிகரித்து நீரிழிவு நோய்க்கும் ஆளாகவும் காரணமாகின்றது,'' என்று அவர் கூறினார்.

போதுமான தூக்கமில்லாதது மட்டுமின்றி, அதிகமாக தூங்குவதாலும் ஒருவர் பல்வேறு சுகாதாரப் பிரச்சனையை எதிர்நோக்க நேரிடுகிறது.

அதற்கு ஒருவர், தினசரி போதுமான தரமான தூக்கத்தைப் பெற்றிருப்பது அவசியம் என்று டாக்டர் தேவிகா வலியுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

தாமதமாக மருத்துவப் பரிசோதனை மேற்கொள்வது பின் விளைவுகளை ஏற்படுத்தலாம்

16/08/2023 08:25 PM

கோலாலம்பூர், 16 ஆகஸ்ட் (பெர்னாமா)
 -- முறையான மருத்துவப் பரிசோதனைகள் மட்டுமே உடலில் இருக்கும் நோய்களை கண்டறிவதற்கு வகை செய்கின்றன.

நோய் அறிகுறிகள் இருப்பதை அறிந்த பின்னர், உடனடியாக மருத்துவப் பரிசோதனைகள் மேற்கொண்டால் அதற்கான சிகிச்சைகளைப் பெறுவதற்கான வழிமுறைகளைப் பின்பற்ற முடியும்.

மாறாக, தாமதமாக மருத்துவப் பரிசோதனைகள் மேற்கொள்ளும் பட்சத்தில், அவை சுகாதாரத்தில் பின் விளைவுகளை ஏற்படுத்துவதற்கான சாத்தியங்கள் உள்ளன.

ஒரு தனிநபர் குறைந்தபட்சம், ஆண்டிற்கு ஒரு முறையாவது மருத்துவப் பரிசோதனைகள் செய்துக் கொள்வது சிறப்பு என்கின்றார் டாக்டர் முஹ்மட் ஷஹாருடின் கமாருடின்.

அரசாங்கம் மட்டுமல்லாது தனியார் சிகிச்சையகங்களிலும் மருத்துவப் பரிசோதனைகள் மேற்கொள்ளப்படுகின்றன.

அதில் கட்டாயம் இருக்க வேண்டிய பரிசோதனைகளை உறுதிப்படுத்த வேண்டும்.

அதன் பின்னர், பொது மக்கள் அதற்கான செயல்முறையை மேற்கொண்டால் முறையான மருத்துவப் பரிசோதனை பூர்த்தியடையும் என்று டாக்டர் முஹ்மட் ஷஹாருடின் விளக்கினார்.

''இரத்தம், சிறுநீரகம், தைரைடு, கல்லீரல் போன்ற பரிசோதனைகள் இதில் உட்படுத்தப்படும்,'' என்றார் அவர்.

அதுமட்டுமின்றி, HBA1C எனப்படும் இரத்தப் பரிசோதனையும் முக்கியமானது என்று கூறிய டாக்டர் ஷஹாருடின், அதன்வழி கடந்த மூன்று மாதங்களில் ஒரு மனிதனின் உடலில் உள்ள இனிப்பின் அளவை வைத்து நீரிழிவு நோயைக் கண்டறிய முடியும் என்று குறிப்பிட்டார்.

பிறந்த குழந்தைகள் முதல் இருபது வயதிற்குட்பட்டவர்கள் தடுப்பூசி செலுத்துதல், உடல் எடை, உயரம், செவிதிறன் சிகிச்சை உட்பட பல சிகிச்சைகளை அரசாங்கம் அல்லது தனியார் சிகிச்சையகங்களில் வழக்கம் போல் மேற்கொள்ளலாம்.

ஆனால், இருபது வயதைக் கடந்தவர்கள் ஓர் ஆண்டிற்கு ஒரு முறை மருத்துவப் பரிசோதனைகளைச் செய்துக் கொள்வது அவசியம்.

இளைஞர்கள் புதிதாக ஒரு பணியில் சேரும் போது சில சுகாதாரப் பரிசோதனைகளை செய்துக் கொள்வது சம்பந்தப்பட்ட பணி இடங்களின் விதிமுறைகளில் ஒன்றாகும்.

இருப்பினும், அவை மருத்துவப் பரிசோதனைகளுக்கு நிகராக இருக்காது என்றும் டாக்டர் ஷஹாருடின் தெளிவுப்படுத்தினார்.

''வேலையில் சேர்வதற்கு முன்னதாக, VIRAL SCREENING, போதைப் பொருள் உபயோகப்படுத்தப்பட்டுள்ளதா என்பது பரிசோதனைச் செய்யப்படும். மாறாக, முழுமையான மருத்துவ பரிசோதனையாக இது இருக்காது,'' என்றார் அவர்.

இதனிடையே, சிறார்களுக்கு மருத்துவப் பரிசோதனைகளை மேற்கொள்வதில் பெற்றோர்களின் கவனம் தேவை என்கின்றார் டாக்டர் ஷஹாருடின்.

தற்போது, INFLUENZA நோய் காலக்கட்டமாக இருப்பதால் சிறார்கள் இருமல், சளி ஆகியவற்றால் பாதிக்கப்படுகின்றனர்.

இருப்பினும், அந்நோய் நீடிக்கும் காலக்கட்டத்தை பெற்றோர் கண்காணிக்க வேண்டும்.

அதோடு, அவர்களின் நடவடிக்கைகளில் ஏற்படும் மாற்றங்கள் அல்லது அறிகுறிகளை வைத்து மருத்துவப் பரிசோதனைச் செய்வதற்கு அழைத்துச் செல்ல வேண்டும் என்று அவர் சுட்டிக் காட்டினார்.

இரத்த அழுத்தம், நீரிழிவு, கொழுப்புச் சத்து நோயாளிகள் மூன்று அல்லது ஆறு மாதங்களுக்கு ஒரு முறை அரசாங்க சிகிச்சையகங்களில் பரிசோதனைகளை மேற்கொள்வர்.

அவர்களுக்கு வழங்கப்படும் தேதிகளில் தவறாமல் செல்வதோடு, கொடுக்கப்படும் மருந்துகளையும் முறையாக உட்கொள்ள வேண்டும் என்றும் அவர் அறிவுறுத்தினார்.

உடல் ஆரோக்கியமாக இருப்பவர்களும், மெத்தனப்போக்குடன் இல்லாமல், ஆண்டுக்கு ஒரு முறை மருத்துவப் பரிசோதனைகளை மேற்கொள்வது வழமான வாழ்விற்கு வழிவகுக்கும் என்றும் டாக்டர் ஷஹாருடின் வலியுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

கலைக்கு வயது ஒரு தடை இல்லை'... நிரூபித்துக் காட்டிய சில பரதக் கலைஞர்கள்

18/08/2023 09:10 PM

கோலாலம்பூர், 18 ஆகஸ்ட் (பெர்னாமா)
-- 'கலைக்கு வயது ஒரு தடை இல்லை'

எந்தவொரு கலையையும் பயின்று அதில் சாதிக்க ஆர்வம் மட்டும் இருந்தால் போதும்.

அதற்கான வலுவும், ஆற்றலும் தானாய் அமையும் என்பதை நிரூபித்துக் காட்டியுள்ளனர் பரத நாட்டியக் கலைஞர்கள் சிலர்...

அது தொடர்பான சிறப்பு தொகுப்பே, இன்றைய பெர்னாமா செய்திகளின் கலை சங்கமம் அங்கத்தில் இடம் பெறுகின்றது.

சிறு வயது முதல் பரதக் கலையைக் கற்று வந்தாலும், அக்கலையில் அரங்கேற்றம் செய்வது என்பது அதில் ஆர்வமுள்ளவர்களின் மிகப்பெரிய கனவாகும்.

எனினும், சில சந்தர்ப்ப சூழ்நிலைகளால் பலருக்கும் அந்த வாய்ப்பு தாமதமாகவும் சிலருக்கு கிட்டாமலேயும் போய்விடுகின்றது.

ஆனால், ஒரு காலக்கட்டத்தில் இக்கலையைத் தொடர முடியாமல் போன சிலர், அதன் மீது கொண்ட அதீத பற்றினால், தற்போது அத்துறையில் 'அரங்கேற்றம்' என்ற தங்களின் கனவை நிறைவேற்றிக் கொண்டுள்ளனர்.

தாம் கற்றிருக்கும் கலைக்கு உயிர் கொடுக்கும் கலைஞரின் முயற்சி மிகப் பெரிய சவால்.

அந்த சவாலை எதிர்கொண்டு, தமது மாணவர்கள் நால்வரும் வெற்றிகரமாக அரங்கேற்றத்தை முடித்திருப்பது தமக்கு மட்டுமல்லாது கலைக்கே கிடைத்த பெருமையாக கருதுவதாக டக்‌ஷரா நுண்கலை மையத்தின் இயக்குநர் மோகனப் பிரியா கோவிந்தப் பிள்ளை தெரிவித்தார்.

''இந்த வயதில் அரங்கேற்றம் செய்திருப்பது பெரிய சாதனை. ஒன்பது மார்கங்கள் அவர்கள் தொடர்ந்து ஆடுவது சாதாரண விஷயம் அல்ல. சாதிக்க வேண்டும் என்றுக் கருதி அரங்கேற்றம் செய்ய வேண்டும் என்று முன் வந்தது பாராட்டுக் குரியதாகும். இதர நடனக் கலைஞர்களுக்கும் அவர்கள் ஊக்குவிப்பாக இருந்து வருகின்றனர்,'' என்றார் அவர்.

ஒரு பரதக் கலைஞரின் அரங்கேற்றம் என்பது, இதுநாள் வரை தாம் கற்று வந்தக் கலையைப் பூர்த்தி செய்வதற்கு சமம்.

வழக்கமாக, 15 அல்லது 16 வயதில் ஒரு பரதக் கலைஞர் அரங்கேற்றத்தை முடிப்பர்.

ஆனால், 40 முதல் 48 வயது வரையில் உள்ள தமது மாணவர்கள் அண்மையில் அரங்கேற்றத்தை முடித்திருப்பது சாதாரண விஷமல்ல என்கிறார் மோகனப் பிரியா.

அரங்கேற்றம் செய்வதற்கு அந்த நான்கு மாணவர்களும் முன் வந்த நிலையில், அவர்களை ஊக்குவித்து முறையான பயிற்சிகளை வழங்கியதாக பரதநாட்டிய ஆசிரியருமான  42 வயதுடைய மோகனப் பிரியா கூறினார்.

தாய்மார்களான அந்த நான்கு மாணவர்களுக்குக் குடும்பம், வேலை என்று பல கடமைகள் இருந்தாலும் தங்களது கலைக்காக நேரத்தை ஒதுக்குவதில் அவர்கள் தவறியதில்லை என்றார் அவர்.

''இந்த நால்வரும் வேலைக்குச் செல்லும் தாய்மார்கள். இருப்பினும், கலைக்காக நேரத்தை ஒதுக்கி கடுமையாக உழைத்தனர். என்னிடம் ஆறு மாதம் பயிற்சிகள் பெற்றனர். தேர்வுக்கும் அமர்ந்தனர். இன்று வெற்றிகரமாக அரகேற்றம் செய்து முடித்திருக்கின்றனர்,'' என்றார் மோகனப் பிரியா.

மூவர் சிறு வயதிலிருந்து இந்தக் கலையைக் கற்றுக் கொண்டிருக்கும் நிலையில், அதில் ஒருவர் கடந்த ஒன்பது ஆண்டுகள் மட்டுமே பரதக் கலையைக் கற்றுக் கொண்டு அரங்கேற்றத்தை முடிந்திருக்கின்றார்.

ஒரு கலையில் தொடர்ந்து நீடித்திருப்பதற்கு பல தடைகள் ஏற்பட்டாலும், அதனை எதிர்கொள்வது ஒரு கலைஞரின் தன்னம்பிக்கையில் உள்ளதாக தமது ஐந்து வயதில் பரதக் கலையில் கால் பதித்தவருமான மோகனப் பிரியா தெரிவித்தார்.

இதனிடையே, அரங்கேற்றம் மூலம் திருப்தி அடைந்திருக்கும் அந்த நால்வரும் தங்களது அனுபவங்களை பெர்னாமாவிடம் பகிர்ந்து கொண்டனர்.

''திருமணத்திற்கு பின்னர், இந்தக் கலையை விடக்கூடாது என்ற ஏக்கம் இருந்தது. மீண்டும் இக்கலையின் என்னை ஈடுபடுத்திக் கொண்டேன்,'' சுகந்தி ராஜூ தெரிவித்தார்.

''மகளை பரத வகுப்பிற்கு அனுப்பினேன். எனக்கும் ஆர்வம் வந்தது. நானும் பரதம் வகுப்பில் சேர்ந்து இன்று அரங்கேற்றம் முடித்துள்ளேன்,'' என்றார் அம்பிகா ராஜகோபால்.

''26 ஆண்டுகளுக்குப் பின்னர், இந்தக் கலைக்கு திரும்பி வந்துள்ளேன். மகிழ்ச்சியாக இருந்தது. குடும்பம், வேலை ஆகியவற்றிக்கும் நேரத்தை ஒதுக்கி செயல்பட்டேன். இன்று வெற்றியும் அடைந்திருக்கின்றேன்,'' கலைச்செல்வி ஆனந்தன் கூறினார்.

''26 ஆண்டுகளுக்குப் பின்னர், இந்தக் கலைக்கு திரும்பி வருவேன் என்று எதிர்பார்க்கவில்லை. இன்று அரங்கேற்றத்தை முடித்திருப்பது மகிழ்ச்சியளிக்கின்றது,'' என்றார் மாலதி யூப்பன்.

உலக கின்னஸ் சாதனை புத்தகத்திலும் இடம் பிடித்திருக்கும் டக்‌ஷரா நுண்கலை மையம், பல்வேறு பரத வகுப்புகளையும் நிகழ்ச்சிகளையும் நடத்தி வருகின்றது.

17 ஆசிரியர்களுடன் 300-க்கும் அதிகமான மாணவர்களைக் கொண்டு செயல்பட்டு வரும் இம்மையம் பரதக் கலையின் மீது பற்றுக் கொண்டிருப்பவர்களுக்கு கைக்கொடுப்பதில் முனைப்புக் காட்டி வருகின்றது.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

இந்திய சமுதாயத்திற்கான திட்டங்கள் அனைவரையும் சென்றடைவதை அரசாங்கம் உறுதி செய்ய வேண்டும்

20/08/2023 07:48 PM

கோலாலம்பூர், 20 ஆகஸ்ட் (பெர்னாமா)
-- ஒருமைப்பாட்டு அரசாங்கத்திற்கு இந்தியர்கள் தங்களது ஆதரவை வழங்கி வருகின்றனர்

இந்த ஆதரவு தொடர்ந்து நீடிப்பதற்கு, இந்திய சமுதாயத்திற்கான திட்டங்கள் அனைவரையும் சென்றடைவதை அரசாங்கம் உறுதி செய்ய வேண்டும் என்று, கிள்ளான் நாடாளுமன்ற உறுப்பினர் வீ. கணபதி ராவ் அறிவுறுத்தினார்.

மாநிலத் தேர்தல்களில் நம்பிக்கை கூட்டணி மற்றும் தேசிய முன்னணி மீது நம்பிக்கை வைத்து இந்தியர்கள் வாக்களித்திருந்தாலும் புறநகர்ப்பகுதிகள் உட்பட சில தொகுதிகளில் ஆதரவு மாறுப்பட்டுள்ளதை வீ. கணபதி ராவ் சுட்டிக் காட்டினார்.

அரசாங்கம் இதனை எளிதாக கருதக்கூடாது என்றும் இந்தியர்களின் தேவையை அறிந்து செயல்படுவதில் கவனம் செலுத்த வேண்டும் என்று அவர் தெரிவித்தார்.

''பெருமளவில் இந்தியர்கள் தேசிய முன்னணிக்கும் நம்பிக்கை கூட்டணிக்கும் வாக்களித்திருந்தாலும் சில இடங்களில் வாக்குகள் சிதற தொடங்கியுள்ளது. அதே நேரத்தில், வாக்குகள் செலத்தாமல் இருந்திருக்கின்றார்கள் என்பது ஆய்வில் தெரிய வந்துள்ளது,'' என்றார் அவர்.

பல்வேறு கட்சிகளை உள்ளடக்கி செயல்பட்டு வரும் ஒருமைப்பாட்டு அரசாங்கம் கடந்த எட்டு மாதங்களாக இந்தியர்களுக்கான சிறப்பு திட்டங்களை சரியான முறையில் செயல்படுத்தப்படவில்லை என்று கணபதி ராவ் கூறுகிறார்.

வேலை, கல்வி சார்ந்த விவகாரங்களுக்கு இன்னும் தீர்வு காணப்படாத நிலையில், அரசாங்கம் மீதான இந்தியர்களின் எதிர்பார்ப்பையும் குறைக்கூற முடியாது என்று அவர் தெளிவுப்படுத்தினார்.

''உயர்கல்வி கழகங்களில் நமக்கான இட ஒதுக்கீடுகள் குறித்து அரசாங்கம் ஆய்வு செய்ய வேண்டும். யாருடைய உரிமையையும் நாம் கேட்கவில்லை. சில முயற்சிகளை நாம் செய்தாக வேண்டும்,'' என்றார் அவர்.

இதனிடையே, வலுவான இந்திய தலைமைத்துவம் உருவாக்கப்பட வேண்டும் என்றும் இந்தியர்களின் விவகாரங்களை அரசாங்கத்தின் பார்வைக்கு கொண்டுச் செல்வதில் அது முனைப்பு காட்ட வேண்டும் என்றும் கணபதி ராவ் கேட்டுக் கொண்டார்.

ஒவ்வோரு தேர்தலின் போது இந்திய சமுதாயத்திற்கு மாற்றம் வேண்டும் என்பதை கருத்தில் கொண்டே மக்கள் வாக்களிக்கின்றனர்.

எனவே, இந்தியர்களின் நம்பிக்கையை தொடர்ந்து  பெறுவதற்கு பிரதமர் டத்தோ ஶ்ரீ அன்வார் இப்ராஹிம் அவர்களின் விவகாரங்களின் கவனம் செலுத்துவார் என்று கணபதி ராவ் எதிர்பார்க்கின்றார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

நாட்டுப்பற்று விவகாரங்களில் அரசியல் வேண்டாம்

21/08/2023 07:50 PM

கோலாலம்பூர், 21 ஆகஸ்ட் (பெர்னாமா) --
 ஐந்தாண்டுகளுக்கு மாறும் அரசாங்கம் என்பது வேறு. மக்களையும் இனங்களையும் இணைக்கும் நாடு என்பது வேறு.

இவை இரண்டையும் குழப்பி, நாட்டுப்பற்று விவகாரங்களில் அரசியல் செய்யக் கூடாது என்று கூறுகின்றார் அரசியல் பார்வையாளர் பாலசுப்ரமணியன் அப்பளசாமி.

சுதந்திர தினத்தை முன்னிட்டு, பெரிக்காத்தான் நேஷனல் கூட்டணியின் கீழ் உள்ள நான்கு மாநிலங்கள் வெவ்வேறு தேசிய தின சின்னங்கள் மற்றும் கருப்பொருள்களை மாநில அளவில் பயன்படுத்தலாம் என்று கூறும் அதன் இளைஞரணி தலைவர் அஹமாட் ஃபாட்லி ஷாரியின் கருத்து ஏற்புடையதன்று என்று பாலசுப்ரமணியன் சாடியுள்ளர்.

ஒவ்வொருவருக்கும் கருத்து சுதந்திரம் இருக்கும் பட்சத்தில், அத்துமீறி அதனை அரசியலாக்கி  புதிய சித்தாந்தங்களை மக்களிடம் திணிக்கக்கூடாது என்று பாலசுப்ரமணியன்  தெரிவித்தார்.

மாநிலங்களில் ஆட்சிகள் வெவ்வெறாக இருந்தாலும் தேசிய கொடி என்பது நமக்கு ஒன்று என்பதால், ஒரு குடையின் கீழ் தேசப்பற்றை வெளிப்படுத்த வேண்டுமே தவிர மக்களை பிரித்தாலும் கொள்கையை இதன்வழி ஏற்படுத்தக்கூடாது எனவும் அவர் சுட்டிக் காட்டினார்.

''தேசிய தினத்தின் சின்னம் மற்றும் கருப்பொருள் போன்ற நாட்டுப்பற்று விவகாரங்களை அரசியலாக்கக் கூடாது'', என்றார் அவர்

இதனை தனிமனித கருத்தாகவே தாம் கருதுவதாக கூறிய பாலசுப்ரமணியன், சபா சரவாக் மற்றும் தீபகற்ப மலேசியாவும் இணைந்து பல ஆண்டுகளாக தேசிய தினத்தை ஒரே கருப்பொருளோடு ஒற்றுமையாக கொண்டாடி வருவதை சுட்டிக்காட்டினார்.

இதற்கு முன்னரும், இதுபோன்று சில விவகாரங்கள் எழுந்த நிலையில், பின்னர் அது மறைந்து போனதையும் பாலசுப்ரமணியன் எடுத்துரைத்தார்.

அரசியல் கட்சிகள் ஆட்சிகள் செய்யலாம். ஆனால் பேதமையை ஏற்படுத்த கூடாது.

குறிப்பாக, தேசம் சார்ந்த விவகாரங்களில் மக்களிடமும் வளரும் பிள்ளைகளிடமும் தேசப் பற்றை விதைக்க செய்யும் முயற்சிகளை அரசியல் கட்சிகள் மேற்கொள்ள வேண்டும் என்றும் பாலசுப்ரமணியன் தெளிவுப்படுத்தினார்.

உறுதிமிக்க ஒற்றுமை; நிறைவான எதிர்ப்பார்ப்பு என்ற கருப்பொருளோடு நாட்டின் 66-வது தேசிய தினம் கொண்டாடப்படும் நிலையில், அந்நாளை மலேசியர்கள் முதிர்ச்சியான தினமாக கருதி ஒற்றுமை உணர்வுடன் வாழ வேண்டும் என்றும் அவர் பெர்னாமா வழியாக அறிவுறுத்தினார்.

-- பெர்னாமா

பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 1130 (ஆஸ்ட்ரோ 502)

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

மெர்டெக்கா நாட்களின் மறக்க முடியாத நினைவலைகள்

23/08/2023 08:35 PM

பங்சார், 23 ஆகஸ்ட் (பெர்னாமா)
 -- மலேசியாவின் 66-வது சுதந்திர தினத்தை வரவேற்று கொண்டாடுவதில் நாட்டு மக்கள் தயாராகி வரும் வேளையில் அன்றைய சுதந்திர சுவடுகளையும் மெர்டேக்கா என்று முழக்கமிட்ட தருணங்களையும் நேரில் கண்ட ஒரு மூத்த சமுதாயம் உண்டு.

நாட்டின் சுதந்திரம் என்ற விழிப்புணர்வு குறைவாக இருந்த மக்களுடன் வாழ்ந்து பின்னர், அதனை அவர்களுக்கு எடுத்துரைக்கும் ஆசானாக கடமையாற்றி ஓய்வு பெற்றவர் மலேசியத் தமிழ்ப் பள்ளிகளின் முன்னாள் தலைமை அமைப்பாளரான மாரிமுத்து சுப்ரமணியம்.

1957-ஆம் ஆண்டில், 19 வயது துடிப்புமிக்க இளைஞராக இருந்து இன்று எண்ணில் அடங்கா அனுபவங்களோடு 85 வயதான போதிலும், சிந்தனையில் மறுமலர்ச்சியோடு இன்னமும் வாலிபராக இருக்கும் மாரிமுத்துவின் சுதந்திர நினைவலைகளை திரும்பிப் பார்க்கிறது பெர்னாமா செய்திகள்.

தமது 19-ஆம் வயதில் ஆசிரியர் பணியைத் தொடங்கிய மாரிமுத்து சுப்ரமணியம் தோட்டப்புறத் தமிழ்ப்பள்ளி மாணவர்களுக்கு பாடத்துடன் சேர்த்து நாட்டின் சுதந்திரம் குறித்தும் போதிக்கும் கடப்பாட்டை கொண்டிருந்ததாகக் கூறினார்.

சிறந்த முறையிலான கல்வி, வேலை வாய்ப்பு, பொருளாதார வளர்ச்சி, வாழ்க்கை தரத்தில் மேம்பாட்டை வகுக்கக்கூடிய நாட்டின் சுதந்திரம் ஒரு முக்கிய நிபந்தனையின் அடிப்படையிலேயே வழங்கப்பட்டதை அவர் குறிப்பிட்டார்.

''மலேசியா ஒரு பொன் விளைகின்ற பூமி. ஈயம், ரப்பர், பெட்ரோலியம் என்று ஏராளமான வளமுள்ள நாடு. எனவே, அதனை உடனடியாக விடுவித்து சுதந்திரம் அளிக்க பிரிட்டிஷ்காரர்கள் ஒப்புக்கொள்ளவில்லை. அதற்கு அவர்கள் நிபந்தனை விதித்தனர். மூவினமும் சேர்ந்து ஒற்றுமையை நிரூபித்தால்தான் சுதந்திரம் வழங்கப்படும் என்று தெரிவித்தது,'' என்றார் அவர்.

ஜப்பானியர்கள், போர்த்துகீசியர்கள் உட்பட பிரிட்டிஷ் காலணித்துவ ஆட்சியின்போது பல தடைகளும் கட்டுப்பாடுகளும் மேலோங்கி இருந்தாலும் மக்கள் மத்தியில் நிலவிய ஒற்றுமையில் அன்று குறைவில்லை என்பதில் மாரிமுத்து நெகிழ்ச்சி கொண்டார்.

அன்றைய தோட்டப்புறங்களில் உள்ள அடிப்படை வசதிகளையும் அவர் குறிப்பிட்டார்.

''நான் வளர்ந்தது ஒரு மலாய்க்காரர்கள் குடியிருப்புப் பகுதி. நோன்புப் பெருநாள் என்றால் அனைத்து வீடுகளிலிருந்தும் எங்களுக்கு பலகாரம் கிடைக்கும். ஒரு திருமணம் நடந்தால் அனைவரும் ஒன்றாகச் சென்று உதவிப்புரிவோம். ஆற்றுக்குச் சென்று குளிப்பது, மீன் பிடிப்பது என்று எங்களுக்குள் இருந்த ஒற்றுமை மேலோங்கியிருந்தது,'' என்றார் அவர்.

1957-ஆம் ஆண்டில், ஆகஸ்ட் 31-ஆம் தேதி டத்தாரான் மெர்டேக்காவில் சுதந்திர தந்தை துன்கு அப்துல் ரஹ்மான் மெர்டேக்கா என்று முழக்கமிட்ட தருணத்தை காண்பதற்கு பத்து செஉப்புலோவில் இருந்த தமது இல்லத்திலிருந்து சைக்கிளில் பயணம் செய்த நினைவுகளையும் அவர் இவ்வாறு விவரித்தார்.

''பன்னிரண்டு மணிக்கு இரு நிமிடங்களுக்கு முன் துன்கு அப்துல் ரஹ்மான் அங்கு வந்தார். சரியாகப் பன்னிரண்டு மணிக்கு இருள் நீங்கி வெளிச்சம் வந்தது. பிரிட்டிஷ் கொடி கீழ் இறங்க, மலேசிய கொடி மேலேறியது. அதனை மூவினத்தைச் சேர்ந்த இளைஞர்கள் ஏற்றினர். மிகவும் நெகிழ்ச்சிமிக்க ஒரு தருணமாக இருந்தது,'' என்றார் அவர்.

10 வயதில் காஜாங் தமிழ்ப்பள்ளியில் தமது ஆரம்பக் கல்வியைத் தொடங்கிய மாரிமுத்து, பின்னர் ஆசிரியராகவும் தலைமையாசிரியராகவும் பொறுப்பேற்று இறுதியாக மலேசியத் தமிழ்ப் பள்ளிகளின் தலைமை அமைப்பாளராகப் பதவி வகித்து பணி ஓய்வுப் பெற்றார்.

இதற்கிடையில், இன்றைய சூழலில் நாட்டின் வளர்ச்சிக்கான வழிவகைகளை வித்திடுவதற்கு இனங்களுக்கிடையிலான ஒற்றுமை என்பது அடிப்படை என்று ஆணித்தரமாகக் கூறிய மாரிமுத்து, அது, இயற்கையாகவே உருவாக வேண்டிய தன்னுணர்வு என்பதை சுட்டிக்காட்டினார் .

நாட்டுத் தலைவர்களின் பங்களிப்பும் இதில் அளப்பரியதாக உள்ளதை மாரிமுத்து மறுக்கவில்லை.

புதிய ஒருமைப்பாட்டு ஆட்சியில் சில பிழைகள் இருந்தாலும் மக்களை ஈர்த்திழுக்க பிரதமர் டத்தோ ஶ்ரீ அன்வார் இப்ராஹிம் பல திட்டங்களை முன்னெடுப்பதை அவர் பாராட்டினார்.

எனினும், வேற்றுமையில் ஒற்றுமையைக் காணும் பல்லினத்தவர் குடியிருக்கும் மலேசியாவில் அரசியலுக்காகவும் ஆட்சிக்காவும் வேறு சில தலைவர்கள் மக்களை இரையாக்குவது பெரும் வேதனையளிப்பதாக மாரிமுத்து கூறினார்.

''சுயநலத்திற்காக மக்களை பலிகடா ஆக்குகிறார்கள். இந்தச் செயல் வேதனையளிக்கிறது. இந்தியர்களை வந்தேறி என்று கூறாதீர்கள் என்று தற்போது சில மலாய்க்காரர்கள் எழுதுவதுண்டு. இந்தியர்களின் உழைப்பை மதிக்கும் வகையில் அவர்கள் எழுத்துப் படிவம் உள்ளது. எனினும், அப்படிப்பட்டவர்கள் மிகச் சிலரே. இது அதிகமாக வேண்டும். அதற்கு தலைவர்களின் பங்கும் அளப்பரியதாக உள்ளது,'' என்றார் அவர்.

அதுமட்டுமின்றி, சமூதாயத்தில் பெருமளவு இழுக்கை ஏற்படுத்தும் சமூக ஊடகங்களின் தவறான பயன்பாட்டையும் மாரிமுத்து சாடினார்.

அதில் பகிரப்படும், மனக்கசப்பை ஏற்படுத்தக்கூடிய இனம், மதம் சார்ந்த எந்தவொரு பதிவையும் பகிராமல் இருந்தாலே ஒற்றுமைக்கு ஊறு விளைவிக்கும் பல சிக்கல்களைத் தவிர்க்கலாம் என்றும் அவர் வலியுறுத்தினார்.

பங்சாரில் உள்ள தமது இல்லத்தில், தமது சுதந்திர நினைவலைகள் குறித்து பெர்னாமா செய்திகளுக்கு வழங்கிய சிறப்பு நேர்க்காணலின் போது மாரிமுத்து அத்தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

தமிழ், சீனப்பள்ளி மாணவர்கள் மலாய் மொழியில் பாண்டித்துவம் பெற போட்டிகள்

24/08/2023 06:45 PM

ஈப்போ, 24 ஆகஸ்ட் (பெர்னாமா) --
பேராக் மாநில தமிழ், சீனப்பள்ளிகளில் பயிலும் மாணவர்கள் மலாய் மொழியில் பாண்டித்துவம் பெற வேண்டும் என்ற நோக்கத்துடன் Karnival Bahada Melayu எனும் போட்டியை மாநில கல்வி இலாகா மாவட்ட அளவில் நடத்தி வருகிறது.

மலாய் மொழியில் பேச்சாற்றல் மற்றும் கதை சொல்லும் திறனை உள்ளடக்கி போட்டிகள் நடத்தப்படுகின்ற நிலையில், இம்முறை அதிகப் மதிப்பெண்களுடன் முவாலிம் மாவட்டம் மாநில வெற்றியாளராக வாகை சூடியது.

அந்த வெற்றியைத் தொடர்ந்து, பெர்லிசில் அக்டோபர் மாதம் தேசிய அளவில் நடைபெறவிருக்கும் Karnival Bahada Melayu போட்டிக்கு தேர்ந்தெடுக்கப்பட்ட மாணவர்களைத் தயார்ப்படுத்தி வருவதாக பேராக் மாநில தமிழ்ப்பள்ளிகளின் தலைமையாசிரியர் கழகத் தலைவர் பழனி சுப்பையா தெரிவித்தார்.

''எதிர்வரும் அக்டோபர் 2-இல் இருந்து 5-ஆம் தேதி வரையில் பெர்லிஸ் மாநிலத்தில் தேசிய அளவிலான போட்டி நடைபெறவுள்ளது. மலேசியா முழுவதும் உள்ள தமிழ், சீனப்பள்ளி மாணவர்கள் இதில் பங்கேற்பர். மலாய் மொழி பேச்சுப் போட்டி மற்றும் கதை சொல்லும் போட்டியில் அவர்கள் கலந்து நாங்கள் உந்துதலை வழங்கி வருகிறோம்,'' என்றார் அவர்.

பேராக் மாநிலத்தில் உள்ள 12 மாவட்டங்களில் ஒவ்வொரு போட்டிக்கும் தலா ஒரு போட்டியாளர் என, 24 மாணவர்கள் இதில் பங்கெடுத்ததாக சிலிம் ரிவர் தமிழ்ப்பள்ளி தலைமையாசிரியருமான பழனி குறிப்பிட்டார்.

பேச்சுப் போட்டியில் அம்மாவட்டத்திலுள்ள சிலிம் ரிவர் தமிழ்ப்பள்ளியின் மாணவி ஹரிஷாந்தி இராஜன் இரண்டாவது நிலையில் வெற்றிப் பெற்றார்.

கதை சொல்லும் போட்டியில் அம்மாவட்டத்தின் கத்தோயாங் தோட்டப் பள்ளியின் மாணவி மதுமித்தா முனியாண்டி ஐந்தாவது இடத்தைப் பிடித்தார்.

''மாவட்ட ரீதியில் நடைபெற்ற மலாய் மொழி பேச்சுப் போட்டியில் நான் முதல் நிலை வெற்றியாளர். பின்னர், மாநில அளவில் நடைபெற்ற போட்டியில் எனக்கு இரண்டாம் நிலையில் பரிசு கிடைத்தது. ஆசிரியர்கள் மற்றும் பெற்றோர்கள் எனக்கும் பெருமளவில் ஆதரவாக இருந்தார்கள்,'' என்று ஹரிஷாந்தி இராஜன் தெரிவித்தார்.

அவ்வகையில் அதிகப் புள்ளிகளுடன் முவாலிம் மாவட்டம் மாநில வெற்றியாளர் கிண்ணத்தையும், பேராக் மாநில கல்வி இலாகா இயக்குனர் சுழல் கிண்ணத்தையும் வெற்றிக் கொண்டது.

இதனிடையே, ஹரிஷாந்திக்கு பெருமளவில் உதவிப் புரிந்து, பள்ளி நேரத்தைக் கடந்து அவருக்கு பயிற்சி வழங்கியதாக அப்பள்ளியின் மலாய்மொழி ஆசிரியை ஷாமளா தேவி கூறினார்.

''இப்போட்டிகளில் வெற்றிப் பெறும் வேட்கையில் அவர் கடும் பயிற்சிகளை மேற்கொண்டுள்ளார். தினசரி மூன்று மணி நேரம் நான் அவருக்குப் பயிற்சி வழங்குவேன். பயிற்சிகளின்போது கொஞ்சமும் சலித்துக் கொள்ளாமல் கடுமையாக உழைத்தார்,'' என்று ஆசிரியை ஷாமளா தேவி குறிப்பிட்டார்.

பேராக், கோலக்குரோ, யு சாய் சீனப் பள்ளி மண்டபத்தில் நேற்று இந்த Karnival Bahada Melayu நடைபெற்றது.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

நாட்டுப் பற்றை ஜாலூர் கெமிலாங்கை விநியோகிப்பதன் மூலம் வெளிப்படுத்தும் 61 வயது ராதா

27/08/2023 08:44 PM

ஈப்போ, 27 ஆகஸ்ட் (பெர்னாமா)
 -- நாட்டின் தேசிய கொடியான ஜாலூர் கெமிலாங்கை தொட்டுப்பார்த்து அதன் மகத்துவத்தை உணரும் வாய்ப்பு பள்ளி பருவத்தில் எல்லோருக்கும் கிடைக்காது.

அன்று தூரமிருந்து அதன் மீதான நேசத்தை வெளிப்படுத்த தொடங்கியதன் காரணமாகவே இன்றும் தேசியக் கொடியின் மீதான காதலும் நாட்டின் மீதான பற்றும் தமக்குள் குறையாமல் ஊற்றெடுத்துக் கொண்டிருப்பதாக கூறுகின்றார் பேராக், புந்தோங்கை சேர்ந்த ராதா என்று அறியப்படும் ராஜேஸ்வரி குருசாமி.

தமக்குள் ஏற்பட்ட அந்த தேச உணர்வை வளரும் தலைமுறையினருக்கு கொண்டு சேர்க்க வேண்டும் என்ற எண்ணத்தில், ஜாலூர் கெமிலாங்கை அனைவருக்கும் வாங்கிக் கொடுக்கும் வழக்கத்தை தாம் கொண்டிருப்பதாக 61 வயதுடைய மலேசிய மூத்த குடிமகளான ராதா பெர்னாமா செய்திகளிடம் தெரிவித்தார்.

மாறுத்திறனாளி என்பதோடு தனித்து வாழும் தாயாக வாழ்வின் சாவல்களையும் இவர் எதிர்கொண்டு வருகின்றார்.

மலேசியாவில் பிறந்தது தமக்கான பாக்கியமாகக் கருதுவதாகக் கூறிய ராதா இளம் பருவத்திலிருந்தே பிறருக்கு உதவும் இயல்பை தாம் கொண்டுள்ளதாகத் தெரிவித்தார்.

இந்நிலையில், 2019-ஆம் ஆண்டு உலகை உலுக்கத் தொடங்கிய கொவிட்-19 பெருந்தொற்றினால் பலர் வேலை இழந்து வாழ்வாதாரத்திற்காகப் போராடியக் காலக்கட்டத்தில் தம்மால் இயன்ற உதவிகளையும் அதனுடன் ஜாலூர் கெமிலாங்கையும் சேர்த்து மக்களுக்கு விநியோகித்ததாகக் குறிப்பிட்டார்.

அதனைத் தொடர்ந்து, ஒவ்வோர் ஆண்டும் தேசிய மாதத்தின்போது ஜாலூர் கெமிலாங்கை மக்களுக்கு வழங்கும் தேசப்பற்று மிகுந்த பணியைச் செய்து வருவதாக ராதா கூறினார்.

''கொவிட் சமயத்தில் அதிகமானோர் சிரமத்தில் இருந்தனர். அச்சமயத்தில் எனக்கு கிடைத்த பொருட்களை நான் மற்றவர்களுக்குப் பகிர்ந்தளித்தேன். பொருட்களோடு ஜாலூர் கெமிலாங்கையும் வழங்குவேன். மலேசியா மீதான என் அன்பு அளவுக் கடந்தது. இதுவரை, நான் 450 கொடிகளுக்கும் மேல் கொடுத்து விட்டேன். இது அனைத்தையும் நான் என் சொந்த செலவிலேயே செய்கிறேன். இதற்காகவே நான் பணம் சேமிப்பேன்,'' என்று அவர் மகிழ்ச்சி பொங்க தெரிவித்தார்.

அதுமட்டுமின்றி, தமது பெரோடுவா, கெம்பாரா ரகக் காரை முழுவதுமாக ஜாலூர் கெமிலாங்கை கொண்டு அலங்கரித்து தேசப் பற்று பாடல்களை அதில் ஒலிக்கச் செய்து அனைத்து இடங்களுக்கும் சென்று கொடிகள் வழங்குவதைக் காண்பதில் அப்பகுதி மக்கள் பெரும் மகிழ்ச்சி கொள்வதாக ராதா விவரித்தார்.

இன, மத பேதமின்றி புந்தோங் பகுதியில் வசிக்கும் சிறுவர்கள் மற்றும் பதின்ம வயதினரை தமது காரில் ஏற்றிக் கொண்டு நகர் வலம் வருவதையும் வழக்கமாகக் கொண்டுள்ளதாக அவர் கூறினார்.

''கடந்த ஐந்து ஆண்டுகளாக நான் இந்தப் பணியைச் செய்து வருகிறேன். ஜூலை 27-ஆம் தேதி தொடங்கி செப்டம்பர் 16-ஆம் தேதி வரை அதாவது 50 நாட்களுக்கு நான் ஜாலூர் கெமிலாங்கை விநியோகிப்பேன். மெர்டேக்கா மாதம் வந்தாலே நான் கொடிகளை வழங்குவேன் என்று மக்களுக்கு,'' என்றார் அவர்.

ராதாவின் தேசப் பற்று உணர்வு, ஒவ்வொரு மலேசியரிலும் நிச்சயம் இருக்க வேண்டிய உள்ளுணர்வாகக் கருதப்படுகிறது.

-- பெர்னாமா

[மேலும் பல முக்கிய செய்திகள், இன்று இரவு 7 மணிக்கு. காணத் தவறாதீர்கள்]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்


சிறப்புச் செய்தி

மின்னியல் கழிவை நிர்வகிக்கக்கூடிய சில ஆலோசனைகள்

01/09/2023 08:41 PM

கோலாலம்பூர், 01 செப்டம்பர் (பெர்னாமா)
 -- பழுதடைந்த அல்லது பயன்படுத்த இயலாத மின் சாதனங்களே, E-WASTE  எனப்படும் மின்னியல் கழிவு என்பதாகும்.

உலகளவில், குறிப்பாக மலேசியாவில் வீடுகளில் பயன்படுத்தக்கூடிய மின் சாதனங்களே மின்னியல் கழிவுகளின் பட்டியலில் முதலிடம் பிடிக்கின்றன.

முறையாக நிர்வகிக்கப்படாவிட்டால், அடுத்த ஐந்து ஆண்டுகளில் கோலாலம்பூர் இரட்டை கோபுரங்களின் இரு மடங்கு அளவிற்கு அக்கழிவுகள் அதிகரிக்கும் என்றும் கணிக்கப்பட்டுள்ளது.

இயற்கைக்கு மாசை உண்டாக்கி மனிதகுலத்திற்கு பங்கம் விளைவிக்கும் இந்த மின்னியல் கழிவை எவ்வாறு கையாளலாம்?

வழக்கமான குப்பைகள் கொட்டும் தளத்தில் மின்னியல் கழிவுகள் வீசப்படும்போது அதனால் பெருமளவில் தூய்மைக்கேடு ஏற்படும் என்று கூறுகின்றார் மின்னியல் கழிவு நிர்வாகி லிங்கேஸ்வரன் சுப்ரமணியம்.

''குப்பை கொட்டும் தளத்தில் வீசும்போது அதிலிருந்து வெளியேறும் இரசாயணம் நிலத்தில் இறங்கி பின்னர் அது ஆறுகளிலும் கடலிலும் கலக்கும் அபாயம் உள்ளது. இதனால், கடல்வாழ் உயிரினங்கள் பெருமளவில் பாதிக்கப்படும். அதனை உண்ணும் மனிதர்களுக்கும் இதனால் பாதிப்பு ஏற்படும். எதிர்காலத்தில் பெரும் சிக்கலை ஏற்படுத்தும்,'' என்றார் அவர்.

அதுமட்டுமின்றி, அங்கிருந்து வெளியேறி காற்றில் கலக்கும் துர்நாற்றத்தை அப்பகுதியில் உள்ள பிராணிகள் சுவாசிக்கும் நிலை உண்டானால் அதனால் புதிய நோய்கள் ஏற்பட்டு மனிதர்களுக்குப் பரவும் சாத்தியம் இருப்பதையும் அவர் மறுக்கவில்லை.

அதேவேளையில், இந்த மின்னியல் கழிவுகள் மற்றும் அதனால் ஏற்படும் எதிர்மறை விளைவுகள் தொடர்பிலான விழிப்புணர்வு மக்கள் மத்தியில் குறைவாகவே உள்ளதை அவர் சுட்டிக்காட்டினார்.

அதனைக் கருத்தில் கொண்டு, இயற்கை வள, சுற்றுச்சூழல் மற்றும் பருவநிலை மாற்ற அமைச்சின் கீழ் செயல்படும் சுற்றுச்சூழல் துறையுடன் இணைந்து தமது தரப்பும் சில திட்டங்களை மேற்கொண்டுள்ளதாக தமது சகோதர் சத்தியசீலனுடன் இணைந்து இத்தொழிலில் ஈடுபட்டு வரும் லிங்கேஸ்வரன் விவரித்தார்.

''அனைத்து மாநிலங்களிலும் மின்னியல் கழிவை சேகரிக்கும் மையங்கள் உள்ளன. அங்குச் சென்று தங்கள் வீடுகளில் உள்ள பழைய மின் சாதனங்களை ஒப்படைக்கும்போது அவர்களுக்கு சிறு அளவிலான பணத் தொகை வழங்கப்படும்,'' என்று அவர் தெளிவுப்படுத்தினார்.

வீடுகளில் பயன்படுத்தக்கூடிய மின்னியல் கழிவுகளுக்கு அடுத்து, தொழிற்சலைகள், அலுவலகங்கள், வியாபாரத் தளங்கள் போன்றவற்றின் மின்னியல் கழிவுகள், பட்டியலில் இரண்டாம் நிலையில் உள்ளன.

இந்நிலையில், அவர்களிடமிருந்து கணினி, கையடக்கக் கணினி, மடிக்கணினி போன்ற மின்சாதனங்களை வாங்கி அவற்றை புதுப்பித்து பள்ளிகளுக்கும் B40 பிரிவைச் சேர்ந்த மாணவர்களுக்கும் குறைந்த விலையில் விற்பனை செய்வதாக  லிங்கேஸ்வரன் விளக்கினார்.

''இதன்வழி, ஒரு சுழற்சி முறையிலான பொருளாதாரமும் ஏற்படுகிறது. அனைவராலும் மின் சாதனங்களைப் பயன்படுத்தும் சூழல் நிலவுன்,'' என்றார் அவர்.

இதன்வழி, மின் கழிவுகளின் அளவுக் குறைக்கப்படும் அதேநேரத்தில் அதிக விலை கொடுத்து மின் சாதனங்களை வாங்க முடியாத குடும்பங்களும் பயனடைவதாக அவர் கூறினார்.

கோலாலம்பூர், விஸ்மா பெர்னாமாவில்,  பெர்னாமா செய்திகளுக்கு வழங்கிய சிறப்பு நேர்க்காணலில் லிங்கேஸ்வரன் அத்தகவல்களைப் பகிர்ந்து கொண்டார்.

-- பெர்னாமா

[பெர்னாமா செய்திகள் நேரலை: இரவு 7 மணி மறுஒளிபரப்பு: இரவு 11:30 (ஆஸ்ட்ரோ 502)]

தொடர்புடைய செய்திகள்

பெர்னாமாவின் புதிய தலைமை நிர்வாக அதிகாரியாக ஜமாலுடின் நியமனம்

வெடிகுண்டு அச்சுறுத்தல் அழைப்பை பெற்ற இடங்களை மந்திரி புசார் பார்வையிட்டார்

பரிந்துரை

பராமரிப்பாளர்களை தணிக்கைகளுக்கு உட்படுத்தும் பரிந்துரை ஆய்வு

ஸ்டேம் பாடத்திட்ட துறைகளில் மாணவர் எண்ணிக்கை உயர்வு

மலேசிய தீயணைப்பு, மீட்புத் துறைக்கு கூடுதல் ஒதுக்கீடாக 6 கோடி ரிங்கிட்